text:
TABA YA LETLAKALA LA KA NTLE | KE KA BAKA LA ENG DILO TŠE MPE DI DIRAGALELA BATHO BA GO LOKA?
Dilo tše Mpe di Diragalela Batho ba go Loka
—Ka Baka La’ng?
Ka ge Jehofa Modimo * e le Mmopi wa dilo ka moka e bile e le ramatlaohle, batho ba bantši ba ka mmea molato ka selo se sengwe le se sengwe seo se diregago lefaseng, go akaretša le dilo ka moka tše mpe. Lega go le bjalo, ela hloko seo Beibele e se bolelago ka Modimo wa therešo:
“Jehofa o lokile ditseleng tša gagwe ka moka.”—Psalme 145:17.
“Ditsela tša gagwe [Modimo] ka moka ke tša toka. Ke Modimo yo a botegago, yoo go yena go se nago go hloka toka; o lokile e bile o letlile.”—Doiteronomio 32:4.
“Jehofa o na le lerato le legolo e bile ke yo a gaugelago.”—Jakobo 5:11.
Modimo ga a bake dilo tše mpe. Lega go le bjalo, na o šušumeletša gore batho ba dire dilo tše mpe? Le gatee. Mangwalo a re: “A go se be le yo a rego ge a le molekong a re: ‘Ke lekwa ke Modimo.’” Ka baka la’ng? Gobane “Modimo a ka se ke a lekwa ka dilo tše mpe le gona yena ga a leke motho le ge e le ofe.” (Jakobo 1:13) Modimo ga a leke motho le ge e le ofe ka go mo šušumeletša gore a itshware gampe. Modimo ga a bake dilo tše mpe gore di direge e bile ga a šušumeletše ba bangwe go di dira. Ke eng goba ke mang yo a ikarabelago ge dilo tše mpe di direga?
GO BA LEFELONG LE FOŠAGETŠEGO KA NAKO E FOŠAGETŠEGO
Ge Beibele e bolela lebaka leo ka lona batho ba tlaišegago, e re: “Nako le ditiragalo tšeo di sa letelwago di ba wela ka moka.” (Mmoledi 9:11) Ge dilo tšeo di sa letelwago goba dikotsi di direga, go sa šetšwe gore motho yo mongwe o kgongwa ke tšona goba go se bjalo, go ithekgile kudu gore o be a le kae ka nako yeo di diregago. Mo e ka bago nywaga e 2 000 e fetilego, Jesu Kriste o ile a bolela ka kotsi yeo e bego e akaretša batho ba 18 bao ba ilego ba bolawa ge tora e be e ba wela. (Luka 13:1-5) Ga se ba ka ba kgongwa ke kotsi yeo ka baka la tsela yeo ba bego ba phela ka yona; ba be ba fo ba ba le ka tlase ga tora ge e be e ewa. Morago bjale, tšhišinyego e tšhošago ya lefase e ile ya hlasela Haiti ka January 2010; bahlankedi ba mmušo wa Haiti ba begile gore go hwile batho ba fetago ba 300 000. Batho bao ka moka ba ile ba hwa go sa šetšwe gore e be e le bomang. Le gona bolwetši bo ka hlasela motho le ge e le ofe ka nako le ge e le efe.
Ke ka baka la’ng Modimo a sa šireletše batho ba lokilego dikotsing?
Batho ba bangwe ba ka botšiša gore: ‘Na Modimo a ka se kgone go thibela dikotsi tše bjalo gore di se direge? Na a ka se šireletše batho ba go loka dikotsing tše?’ E le gore Modimo a tsene ditaba tše gare, go be go tla ra gore o tseba ka dilo tše mpe pele ga ge di ka direga. Le ge Modimo a tloga a na le bokgoni bja go tseba bokamoso e sa le pele, potšišo yeo re swanetšego go e ela hloko še: Na Modimo o kgetha go laola matla a gagwe a sa lekanywego gore a tsebe dilo tše bjalo e sa le pele?—Jesaya 42:9.
Mangwalo a re: “Modimo wa rena o magodimong; se sengwe le se sengwe seo a ratago go se dira, o a se dira.” (Psalme 115:3) Jehofa o dira seo a bonago se le bohlokwa gore a se dire—e sego selo se sengwe le se sengwe seo a nago le bokgoni bja go se dira. Se se šoma le tabeng ya selo seo a kgethago go se bonela pele. Ka mohlala, ka morago ga gore bokgopo bo aparele metse ya bogologolo ya Sodoma le Gomora, Modimo o ile a botša mopatriareka Aborahama gore: “Ke tla theogela gona gore ke bone ge e ba sello seo se tlilego go nna e le sa therešo goba go se bjalo, le go bona ge e ba ditiro tša bona e tloga e le tše mpe. Ke nyaka go tseba seo.” (Genesi 18:20, 21) Ka nako e itšego, Jehofa o ile a kgetha go se tsebe bogolo bja bokgopo bjoo bo bego bo le metseng yeo. Ka gona, Jehofa a ka kgetha go se tsebe selo se sengwe le se sengwe e sa le pele. (Genesi 22:12) Le ka mohla se ga se bontšhe gore ga se a phethagala goba o a fokola. Ka ge “mediro ya gagwe e phethagetše,” Modimo o lekalekanya bokgoni bja gagwe bja go tseba bokamoso e sa le pele le morero wa gagwe; ga a gapeletše batho gore ba latele tsela e itšego. * (Doiteronomio 32:4) Ka gona, re ka phetha ka go re’ng? Ka gore: Modimo o kgetha gore ke dilo dife tšeo a nyakago go di tseba e sa le pele e bile o dira bjalo ka bohlale.
NA BATHO BA A IKARABELA?
Batho le bona ba a ikarabela ka bokgopo bjo bo lego gona. Ela hloko kamoo Beibele e hlalosago megato yeo e lebišago ditirong tšeo di gobatšago. E re: “Yo mongwe le yo mongwe o lekwa ka go gogwa le go goketšwa ke kganyogo ya gagwe. Ke moka kganyogo ge e gotše e tswala sebe; sebe sona ge se dirilwe se tšweletša lehu.” (Jakobo 1:14, 15) Ge batho ba kgotsofatša dikganyogo tše di sa lokago goba go ineela go direng dilo tše mpe ba tla ba le ditlamorago tše di sa kgahlišego. (Baroma 7:21-23) Ka ge histori e bontšha, batho ba ile ba dira ditiro tše di tšhošago e bile se se bakile tlaišego e kgolo. Go oketša moo, batho ba kgopo ba ka šušumeletša ba bangwe go dira dilo tše kgopo, ka go re’alo bobe bja gakala le go feta.—Diema 1:10-16.
Batho ba ile ba dira ditiro tše di tšhošago e bile se se bakile tlaišego e kgolo
Na Modimo o swanetše go tsena ditaba gare le go thibela batho go dira dilo tše mpe? Ela hloko kamoo motho a bopilwego ka gona. Mangwalo a re Modimo o bopile motho ka seswantšho sa gagwe, ka go swana le yena. Ka go re’alo, batho ba na le bokgoni bja go bonagatša dika tša Modimo. (Genesi 1:26) Batho ba na le mpho ya tokologo e bile ba ka kgetha go rata Modimo le go mmotegela ka go dira se se nepagetšego mahlong a gagwe. (Doiteronomio 30:19, 20) Ge e ba Modimo a ka gapeletša batho gore ba latele tsela e itšego, na o tla be a sa ba time mpho ya boikgethelo? Ruri batho ba be ba tla swana le metšhene yeo e hlametšwego go dira selo se itšego! Go be go tla ba bjalo ge nkabe seo re se dirago gotee le dilo ka moka tšeo di re diragalelago di be di laolwa ke go rulaganywa ga dilo e sa le pele goba seo go thwego ke Kismet. Ruri re ka thaba gore Modimo o re neile seriti ka go re dumelela gore re kgethe tsela yeo re e ratago! Lega go le bjalo, se ga se bolele gore ditlamorago le ge e le dife tšeo di bakwago ke diphošo tša batho le dikgetho tša bona tše mpe di tla dula di tshwenya batho ka mo go sa felego.
NA KARMA E BAKA TLAIŠEGO?
Ge e ba o be o ka botšiša motho yo mongwe yo a nago le setlogo sa Bohindu goba Bobudda potšišo yeo e lego letlakaleng la ka ntle la makasine wo, go molaleng gore o be o tla kwa karabo ye: “Dilo tše mpe di diragalela batho ba go loka ka baka la molao wa Karma, e lego molao woo o bolelago gore ba buna seo ba se bjetšego bophelong bja bona bja nakong e fetilego.” *
Mabapi le thuto ya Karma, ke mo go holago go ela hloko seo Beibele e se bolelago ka lehu. Serapeng sa Edene, moo batho ba thomilego gona, Mmopi o itše go motho wa pele, e lego Adama: “O ka ja wa ba wa kgotsofala ka se se tšwago sehlareng se sengwe le se sengwe sa mo serapeng. Eupša ge e le sehlare sa go tseba botse le bobe o se ke wa ja tša sona, gobane mohlang o ka jago tša sona o tla hwa lehu.” (Genesi 2:16, 17) Ge e ba Adama a se a ka a dira sebe ka go se kwe Modimo, nkabe a ile a phela ka mo go sa felego. Lehu le tlile e le kotlo ya go se kwe taelo ya Modimo. Ka gona, ge bana ba Adama ba be ba belegwa, ‘lehu le ile la aparela batho bohle.’ (Baroma 5:12) Ka go re’alo, go ka bolelwa gore “moputso woo sebe se o lefago ke lehu.” (Baroma 6:23) Le gona Beibele e hlalosa gore: “Yo a hwilego o hunologile sebeng sa gagwe.” (Baroma 6:7) Ka mantšu a mangwe, batho ga ba tšwele pele ba lefelela dibe tša bona ka morago ga gore ba hwe.
Lehono batho ba dimilione ba bolela gore bothata bja go tlaišega ga batho bo akaretša Karma. Gantši modumedi o amogela tlaišego ya gagwe gotee le ya ba bangwe ntle le go tshwenyega kudu ka yona. Eupša therešo ke gore kgopolo ye ga e nee kholofelo ya gore dilo tše mpe di tla kgaotša go direga. Madumedi a dumela gore se se fihlelelwa ka go katanela boitshwaro bjoo bo amogelago ke batho ba bantši le tsebo e kgethegilego ya Bohindu. Ke therešo gore dikgopolo tše di fapane kudu le seo Beibele e se bolelago. *
SEBAKI SE SEGOLO!
Lega go le bjalo sebaki se segolo sa bokgopo ga se batho. Sathane Diabolo, yoo peleng e bego e le morongwa yo a botegago wa Modimo, “ga se a ka a ema a tiile therešong” e bile o tlišitše sebe lefaseng. (Johane 8:44) O ile a thoma borabele kua serapeng sa Edene. (Genesi 3:1-5) Jesu Kriste o mmiditše “yo kgopo” le “mmuši wa lefase.” (Mateo 6:13; Johane 14:30) Batho ka kakaretšo ba hlokomologa ditsela tša Jehofa tše di lokilego ka go latela Sathane le go phegelela dikganyogo tša gagwe. (1 Johane 2:15, 16) Johane wa pele 5:19 e re “lefase ka moka le rapaletše matleng a yo kgopo.” Go na le dibopiwa tše dingwe tša moya tšeo di ilego tša fetoga tše kgopo gomme tša tlatša Sathane. Beibele e bontšha gore Sathane le batemona ba gagwe ba ‘timetša lefase ka moka’ gomme ba baka ‘madimabe lefaseng.’ (Kutollo 12:9, 12) Ka go re’alo, Sathane Diabolo ke yena yo a ikarabelago bakeng sa bokgopo.
Go molaleng gore Modimo ga a ikarabele ka dilo tše mpe tšeo di diragalelago batho; e bile ga se yena yo a ba tlaišago. Ka lehlakoreng le lengwe, o holofeditše go fediša bobe ka ge sehlogo se se latelago se tla bontšha.
^ ser. 3 Jehofa ke leina la Modimo bjalo ka ge le utolotšwe ka Beibeleng.
^ ser. 11 E le gore re ithute lebaka leo Modimo a ilego a dumelela bokgopo gore bo tšwele pele, bona kgaolo 11 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
^ ser. 16 E le gore o ithute ka mathomo a seo se bitšwago gore ke molao wa Karma, bona matlakala 8 go ya go 12 a poroutšha ya Go Direga’ng go Rena ge re E-hwa? yeo e gatišitšwego ke Dihlatse tša Jehofa.
^ ser. 18 Mabapi le seo Beibele e se rutago ka boemo bja bahu le kholofelo ya bona, bona kgaolo 6 le 7 pukung ya Ke Eng Seo ge e le Gabotse Beibele e se Rutago?
Ithute ka mo go oketšegilego
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?


c: text/html

text:
MAHUMO AO A LEGO KA LENTŠUNG LA MODIMO | NEHEMIA 9-11
Barapedi Bao ba Botegago ba Thekga Dithulaganyo tša Pušo ya Modimo
Batho ba Modimo ba ile ba ithaopela go thekga borapedi bja therešo ka ditsela tšeo di fapafapanego
Setšhaba se itokišeletša go keteka Monyanya wa Mešaša ka tsela ya maleba
Letšatši le letšatši batho ba be ba bokana go theetša Molao wa Modimo, e lego seo se ilego sa dira gore ba thabe
Batho ba ile ba ipobola dibe, ba rapela gomme ba kgopela Jehofa gore a ba šegofatše
Batho ba ile ba dumela go tšwela pele ba thekga dithulaganyo ka moka tša pušo ya Modimo
Go tšwela pele ba thekga dithulaganyo tša pušo ya Modimo go be go akaretša:
Go nyalana feela le bao ba rapelago Jehofa
Go neela ka tšhelete
Go boloka Sabatha
Go neela dikota bakeng sa aletare
Go neela dithakangwaga tša puno le tša maitšibulo a mehlape go Jehofa

robotstxt: allowed

filter: keep


text:
Jehofa ke Bodulo bja Rena
“Wena Jehofa, wena ka bowena o bile bodulo bja rena bja kgonthe go tloga molokong o mongwe go ya go o mongwe.”—PS. 90:1.
1, 2. Bahlanka ba Modimo ba ikwa bjang ka tshepedišo ye ya dilo, gona ke ka kgopolo efe ba nago le legae?
NA O ikwa o le gae ga mahlaku lefaseng le? Ge e ba go se bjalo, gona o ikwa go swana le bahlanka ba bangwe ba Jehofa! Go theoša le nywaga, bohle bao ba tlogago ba rata Jehofa ba ile ba ikwa ba swana le badiiledi goba bašele tshepedišong ye ya dilo. Ka mohlala, ge barapedi ba botegago ba Modimo ba be ba huduga lefelong le lengwe ba eya go le lengwe nageng ya Kanana, ba ile “ba bolela phatlalatša gore e be e le bašele le badiiledi nageng.”—Baheb. 11:13.
2 Ka tsela e swanago, balatedi ba Kriste ba tloditšwego, bao e lego “baagi ba legodimong,” ba itebelela e le ‘badiiledi e bile e le badudi ba nakwana’ tshepedišong ye ya dilo. (Bafil. 3:20; 1 Pet. 2:11) “Dinku tše dingwe” tša Kriste le tšona “ga se karolo ya lefase go etša ge [Jesu e be e] se karolo ya lefase.” (Joh. 10:16; 17:16) Lega go le bjalo, seo ga se re gore batho ba Modimo ga ba na “legae.” Ge e le gabotse, re na le legae leo le šireletšegilego kudu le leo le nago le lerato, legae leo le bonwago ka mahlo a tumelo. Moshe o ngwadile gore: “Wena Jehofa, wena ka bowena o bile bodulo bja rena bja kgonthe go tloga molokong o mongwe go ya go o mongwe.” * (Ps. 90:1) Jehofa o ile a itlhatsela bjang go ba ‘bodulo bja kgonthe’ go bahlanka ba gagwe ba botegago ba bogologolo? Ke ‘bodulo bja kgonthe’ ka tsela efe go batho bao lehono ba bitšwago ka leina la gagwe? Le gona o tla itlhatsela bjang go ba bodulo bjo bo šireletšegilego kudu nakong e tlago?
JEHOFA E BILE ‘BODULO BJA KGONTHE’ GO BAHLANKA BA GAGWE BA BOGOLOGOLO
3. Jehofa o bapišwa le eng go Psalme 90:1, gona ka baka la’ng?
3 Ka dinako tše dingwe, Beibele e bapiša Jehofa le dilo tšeo re ka kgonago go di bona e le gore re kwešiše semelo sa gagwe. Ka mohlala, Psalme 90:1 e bapiša Jehofa le “bodulo,” goba legae. Ge re nagana ka legae, re nagana ka lefelo leo le nago le lerato, khutšo le tšhireletšego. Ke ka baka la’ng Jehofa a bapišwa le legae? Beibele e re Jehofa ke lerato. (1 Joh. 4:8) Le gona ke Modimo wa khutšo, yo a dirago gore bao ba mmotegelago ba “dule ka polokego.” (Ps. 4:8) Ka mohlala, ela hloko tsela yeo a dirišanego ka yona le bapatriareka ba botegago, go thoma ka Aborahama.
4, 5. Modimo o itlhatsetše bjang go ba ‘bodulo bja kgonthe’ bja Aborahama?
4 Re ka akanya kamoo Aborahama, yo a bego a bitšwa Aborama, a ilego a ikwa ka gona ge Jehofa a mmotša gore: “Tloga nageng ya geno le go metswalo ya gago . . . o ye nageng yeo ke tlago go go bontšha yona.” Ge e ba Aborahama a ile a tlelwa ke pelaelo le ge e le efe, gona go molaleng gore e ile ya fela ge Jehofa a bolela mantšu a latelago: “Go wena ke tla ntšha setšhaba se segolo, ka go šegofatša ka ba ka dira gore leina la gago e be le legolo . . . Ke tla šegofatša bao ba go šegofatšago, ka rogaka yoo a go rogago.”—Gen. 12:1-3.
5 Ka mantšu ao, Jehofa o ile a ithweša boikarabelo bja go ba bodulo bjo bo šireletšegilego bja Aborahama le ditlogolo tša gagwe. (Gen. 26:1-6) Jehofa o ile a phethagatša kholofetšo ya gagwe. Ka mohlala, o ile a thibela Farao wa Egipita le Kgoši Abimeleke wa Gerara gore ba se tšee Sara gomme ba bolaye Aborahama. O ile a šireletša Isaka le Rebeka ka tsela e swanago. (Gen. 12:14-20; 20:1-14; 26:6-11) Re bala gore: “[Jehofa] ga se a ka a dumelela gore motho le ge e le ofe a ba radie, eupša o kgalemile dikgoši ka baka la bona, a re: “Le se kgwathe batlotšwa ba ka, le baporofeta ba ka le se ba dire selo se sebe.’”—Ps. 105:14, 15.
6. Isaka o boditše Jakobo gore a dire eng, gona Jakobo a ka ba a ile a ikwa bjang?
6 Baporofeta bao ba be ba akaretša setlogolo sa Aborahama e lego Jakobo. Ge nako ya gore Jakobo a nyale mosadi e fihla, Isaka tatagwe o ile a re go yena: “O se ke wa tšea mosadi go barwedi ba Kanana. Ema o ye Padana-arama ntlong ya Bethuele tatago mmago, gomme gona moo o tšee mosadi go barwedi ba Labane kgaetšedi ya mmago.” (Gen. 28:1, 2) Gateetee Jakobo o ile a kwa Isaka. Jakobo o ile a tlogela ba leloko labo bao ba bego ba dula Kanana, gomme a sepela dikhilomithara tše makgolo a le noši a ya tikologong ya Harane. (Gen. 28:10) Mohlomongwe o ile a ipotšiša gore: ‘Ke tla fetša nako e kaaka’ng ke le moo? Na malome o tla nkamogela ka borutho gomme a nnea mosadi yo a boifago Modimo?’ Ge e ba Jakobo a ile a tlelwa ke dipelaelo tšeo, gona go molaleng gore di ile tša fela ge a be a fihla Lutsi, yeo e ka bago dikhilomithara tše 100 go tloga Beresheba. Go diregile eng kua Lutsi?
7. Modimo o ile a kgodiša Jakobo bjang torong
7 Ge Jakobo a le kua Lutsi, Jehofa o ile a iponagatša go yena torong, a re: “Ke nna yo ke na le wena, gomme ke tla go lota tseleng ka moka yeo o tlago go sepela go yona ka ba ka go bušetša mo mmung wo, ka gobane nka se go tlogele, e bile ke tla dira seo ke go boditšego sona.” (Gen. 28:15) Ruri mantšu ao a botho a swanetše go ba a ile a kgodiša le go homotša Jakobo! Na o ka akanya o mmona a phakiša, a fagahletše go bona kamoo Modimo a bego a tla phethagatša lentšu la Gagwe? Ge e ba o tlogetše legae, mohlomongwe o hlankela nageng e šele, go ka direga gore o kwešiša maikwelo a hlakahlakanego a Jakobo. Lega go le bjalo, ga go pelaelo gore o ile wa bona ge Jehofa a go hlokomela.
8, 9. Ke ka ditsela dife Jehofa a ilego a ba ‘bodulo bja kgonthe’ bja Jakobo, gona ke eng seo re ithutago sona tabeng ye?
8 Ge Jakobo a be a fihla Harane, malomeagwe Labane o ile a mo amogela ka borutho gomme ka morago a mo nea Lea le Ragele gore e be basadi ba gagwe. Lega go le bjalo, ge nako e dutše e eya, Labane o ile a leka go ikhola ka Jakobo, gomme a fetoša moputso wa gagwe galesome! (Gen. 31:41, 42) Eupša, Jakobo o ile a kgotlelela go swarwa ka tsela yeo ya go hloka toka, a kgodišegile gore Jehofa o be a tla tšwela pele a mo hlokomela. Modimo o ile a dira bjalo! Ruri go bile bjalo, nakong ya ge Modimo a botša Jakobo gore a boele Kanana, mopatriareka yoo o be a na le “mehlape e megolo, bahlanka ba bantši ba banna le ba basadi, dikamela le dipokolo.” (Gen. 30:43) Ge Jakobo a be a bontšha tebogo e tseneletšego, o ile a rapela ka gore: “Ga ke swanelwe ke botho bja gago bjohle le potego ya gago ka moka yeo o mpontšhitšego yona, nna mohlanka wa gago, ka gobane ke tshetše Noka ye ya Jorodane ka lehlotlo feela gomme bjale ke na le dihlopha tše pedi.”—Gen. 32:10.
9 Ee, mantšu a thapelo ya Moshe a be a tloga a rereša, ge a re: “Wena Jehofa, wena ka bowena o bile bodulo bja rena bja kgonthe go tloga molokong o mongwe go ya go o mongwe”! (Ps. 90:1) Mantšu ao a šoma ka tsela e swanago lehono, ka ge Jehofa, yena “yo a sa fetofetogego goba a fetoga go etša meriti yeo e šuthago,” a tšwela pele go ba bodulo bjo bo ruthetšego le bjo bo šireletšegilego go bao ba mmotegelago. (Jak. 1:17) Anke re hlahlobeng kamoo seo se diregago ka gona.
JEHOFA KE “BODULO BJA RENA BJA KGONTHE” LEHONO
10. Ke ka baka la’ng re ka kgodišega gore Jehofa o tšwela pele e le bodulo bjo bo šireletšegilego bja bahlanka ba gagwe?
10 Akanya ka se: A re re o biditšwe gore o yo nea bohlatse kgorong ya tsheko kgahlanong le mokgatlo o mogolo wa disenyi. Moetapele wa wona o bohlale kudu, o na le matla e bile o na le maaka a matala gape ke mmolai yo sehlogo. O be o ka ikwa bjang ge o etšwa ka kgorong mafelelong a letšatši? Na o be o ka ikwa o šireletšegile? Le gatee! Ruri o be o tla ba le lebaka le lebotse la gore o nyake go šireletšwa. Boemo bjo bo bontšha kamoo bahlanka ba Jehofa ba hlatselago Jehofa ka sebete gomme ka go se boife ba pepentšhago lenaba la gagwe le lešoro, e lego Sathane! (Bala Kutollo 12:17.) Eupša na Sathane o ile a kgona go homotša batho ba Modimo? Le gatee! Ge e le gabotse, re gatela pele moyeng, e lego therešo yeo e hlaloswago ka lentšu letee: Jehofa e sa dutše e le setšhabelo sa rena, “bodulo bja rena bja kgonthe,” kudukudu mehleng ye ya bofelo. (Bala Jesaya 54:14, 17.) Lega go le bjalo, Jehofa a ka se be setšhabelo sa rena ge e ba re dumelela Sathane gore a re tloše kgauswi le bodulo bja rena.
11. Ke thuto efe yeo re ka ithutago yona go tšwa go bapatriareka?
11 Anke re ithuteng thuto e nngwe go tšwa go bapatriareka. Gaešita le ge ba ile ba phela nageng ya Kanana, ba ile ba dula ba arogile bathong ba naga yeo, gomme ba be ba hloile ditsela tša bona tše kgopo le tše gobogilego. (Gen. 27:46) E be e le banna bao ba phelago ka melao ya motheo go e na le go ithekga ka lelokelelo le letelele la melao yeo ba swanetšego go e latela. Seo ba bego ba se tseba ka Jehofa le semelo sa gagwe se be se lekane go bona. Ka ge Jehofa e be e le bodulo bja bona, ba ile ba dira sohle seo ba ka se kgonago gore ba se batamele lefase. Go e na le moo, ba ile ba dula ba le kgole kudu le lona kamoo go bego go ka kgonega. Ruri ba re beetše mohlala o mobotse! Na o katanela go ekiša bapatriareka ba botegago ge o kgetha bagwera le boithabišo? Go a nyamiša gore ba bangwe ka phuthegong ya Bokriste ba bontšha gore ka tekanyo e itšego, ba ikwa ba le gae ga mahlaku lefaseng la Sathane. Ge e ba o ikwa ka tsela yeo, gaešita le ge e le ka tekanyo e nyenyane, gona rapela ka taba yeo. Gopola gore lefase le ke la Sathane. Le bontšha moya wa gagwe o sehlogo le wa boithati.—2 Bakor. 4:4; Baef. 2:1, 2.
12. (a) Jehofa o hlokomela bjang ba lapa la gagwe la moya? (b) O ikwa bjang ka ditokišetšo tšeo Modimo a re diretšego tšona?
12 E le gore re lwantšhe ditiro tša bohwirihwiri tša Sathane, re swanetše go diriša ka botlalo ditokišetšo tša moya tšeo Jehofa a di lokišeditšego ba lapa la gagwe la tumelo, bao ba mo dirago bodulo bja bona. Ditokišetšo tše di akaretša diboka tša Bokriste, borapedi bja lapa le “dimpho tšeo e lego banna”—badiši bao ba kgethilwego ke Modimo go re homotša le go re thekga ge re dutše re katana le mathata a bophelo. (Baef. 4:8-12) Ngwanabo rena George Gangas, yo e bego e le setho sa Sehlopha se Bušago ka nywaga e mentši, o ngwadile gore: “Ge ke na le [batho ba Modimo] ke ikwa ke le gae ga mahlaku, ke le paradeiseng ya moya.” Na o ikwa ka tsela e swanago?
13. Ke thuto efe e bohlokwa yeo re e hwetšago go Baheberu 11:13?
13 Seka se sengwe seo re swanetšego go se ekiša sa bapatriareka ke go ikemišetša ga bona go dula ba sa swane le batho bao ba ba dikologilego. Ka ge go bontšhitšwe serapeng sa pele, ba ile “ba bolela phatlalatša gore e be e le bašele le badiiledi nageng.” (Baheb. 11:13) Na o ikemišeditše go dula o sa swane le lefase? Ke therešo gore go dira bjalo ga se ka mehla go lego bonolo. Eupša ka thušo ya Modimo le thekgo ya Bakristegotee le wena, o ka atlega. Gopola gore ga o noši. Bohle bao ba nyakago go hlankela Jehofa ba ntweng! (Baef. 6:12) Lega go le bjalo, ntwa ye re ka kgona go e fenya ge e ba re bota Jehofa gomme re mo dira bodulo bja rena bjo bo šireletšegilego.
14. Bahlanka ba Jehofa ba be ba letetše “motse” ofe?
14 Le gona selo se sengwe se bohlokwa se se: Ekiša Aborahama ka go iša mahlo a gago moputsong. (2 Bakor. 4:18) Moapostola Paulo o ngwadile gore Aborahama “o be a letetše motse wo o nago le metheo ya kgonthe, woo mohlami le moagi wa wona e lego Modimo.” (Baheb. 11:10) “Motse” woo ke Mmušo wa Mesia. Ke therešo gore Aborahama o ile a swanelwa ke go leta “motse” woo. Ka kgopolo e itšego, rena ga go nyakege gore re lete. Ge e le gabotse Mmušo woo o a buša kua legodimong. Go oketša moo, bohlatse bjo bo oketšegago bo bontšha gore go se go ye kae Mmušo woo o tla buša lefase. Na Mmušo woo ke wa kgonthe go wena? Na o tutuetša tsela ya gago ya bophelo, pono ya gago ka lefase le le dilo tše di tlago pele bophelong bja gago?—Bala 2 Petro 3:11, 12.
“BODULO BJA RENA BJA KGONTHE” GE BOFELO BO BATAMELA
15. Ke bokamoso bofe bjo bo letetšego bao ba botago lefase le?
15 Ge bofelo bja lefase la Sathane bo dutše bo batamela, ‘dihlabi tša lona tša tlalelo’ di tla mpefala. (Mat. 24:7, 8) Nakong ya masetlapelo a magolo dilo di tla mpefalela pele. Ditirelo tša motheo di tla phuhlama gomme batho ba tla tšhogela maphelo a bona. (Habak. 3:16, 17) Ka baka la go tlalelwa o šoro, ba tla tšhabela “ka maweng le maswikeng a dithaba.” (Kut. 6:15-17) Eupša ga go na mawa a kgonthe goba mekgatlo ya dipolitiki le ya kgwebo yeo e swanago le dithaba yeo e tla ba šireletšago.
16. Re swanetše go lebelela bjang phuthego ya Bokriste, gona ka baka la’ng?
16 Lega go le bjalo, batho ba Jehofa ba tla tšwela pele ba šireleditšwe ke ‘bodulo bja bona bja kgonthe,’ e lego Jehofa Modimo. Go etša moporofeta Habakuku, ba “tla hlalalela Jehofa.” Ba ‘tla thabela Modimo wa bona yo a phološago.’ (Habak. 3:18) Ke ka ditsela dife Jehofa a tlago go ba ‘bodulo bja kgonthe’ nakong yeo ya khuduego? Re tla swanelwa ke go letela seo. Eupša re ka kgonthišega ka se: Go etša nakong ya ge Baisiraele ba be ba Huduga Egipita, “lešaba le legolo” le tla dula le rulagantšwe, le phafogetše go kwa tlhahlo ya Modimo. (Kut. 7:9; bala Ekisodo 13:18.) Go ka direga gore tlhahlo yeo e tla tla ka diphuthego. Ruri diphuthego tše diketekete lefaseng ka bophara di tswalanywa le ‘diphapoši tša ka gare’ tša tšhireletšo tšeo go boletšwego ka tšona go Jesaya 26:20. (Bala.) Na o tšeela godimo diboka tša phuthego? Na o arabela gateetee tlhahlong yeo Jehofa a e neago ka thulaganyo ya phuthego?—Baheb. 13:17.
17. Ke ka tsela efe Jehofa e lego ‘bodulo bja kgonthe’ le go bahlanka ba gagwe bao ba hwilego ba mmotegela?
17 Jehofa e tla ba ‘bodulo bja kgonthe’ gaešita le go bao ba ka hwago pele ga ge masetlapelo a magolo a thoma. Seo se bjalo bjang? Nako e telele ka morago ga ge bapatriareka ba botegago ba hwile, Jehofa o boditše Moshe gore: “Ke nna Modimo wa . . . Aborahama, Modimo wa Isaka le Modimo wa Jakobo.” (Ek. 3:6) Ka morago ga gore Jesu a tsopole mantšu ao, o ile a oketša ka gore: “Ke Modimo wa ba phelago, e sego wa bahu, gobane go yena bohle ba a phela.” (Luka 20:38) Ee, go Jehofa, bao ba hwilego ba mmotegela go bjalo ka ge eka ba a phela; tsogo ya bona ke selo seo se kgonthišeditšwego.—Mmo. 7:1.
18. Lefaseng le lefsa, Jehofa e tla ba bjang ‘bodulo bja kgonthe’ bja batho ba gagwe ka tsela e kgethegilego?
18 Lefaseng le lefsa leo le letšego ka pele, Jehofa e tla ba ‘bodulo bja kgonthe’ bja batho ba gagwe ka kgopolo e itšego. Kutollo 21:3 e re : “Bonang! Tente ya Modimo e bathong, o tla dula le bona.” Jehofa o tla diriša Jesu Kriste go buša lefase ka nywaga ya mathomo e sekete. Bofelong bja nywaga e sekete, Jesu o tla gafela Mmušo go Tatagwe, ka ge a tla be a phethagaditše ka botlalo morero wa Modimo ka lefase. (1 Bakor. 15:28) Ka morago ga moo, batho e tla ba e le ba phethagetšego, gomme go ka se sa hlwa go nyakega gore Jesu e be mmoelanyi wa bona le Modimo; Jehofa o tla ba le bona. Yeo ke tebelelo e kgahlišago gakaakang yeo e letšego ka pele ga rena! Ka gona, ga bjale anke re kataneleng go ekiša meloko ya bogologolo e botegago ka go dira gore Jehofa e be “bodulo bja rena bja kgonthe.”
^ ser. 2 Contemporary English Version e fetolela Psalme 90:1 ka gore: “Morena wa rena, wena o bile legae la rena melokong ka moka.”


text:
Dipotšišo tše Tšwago go Babadi
Na mantšu a Jesu a hwetšwago go Mateo 19:10-12 a ra gore bao ba kgethago go dula ba se lenyalong ba hweditše ka mohlolo mpho ya go se be lenyalong?
Ela hloko gore boemo e be e le bofe ge Jesu a be a bolela ka taba ye ya go se be lenyalong. Ge Bafarisei ba be ba etla go yena gomme ba mmotšiša ka taba ya tlhalo, Jesu o ile a gatelela tekanyetšo ya Jehofa ya lenyalo. Gaešita le ge Molao wa Moshe o be o dumelela monna gore a ngwalele mosadi wa gagwe lengwalo la bohlatse la tlhalo ge e ba a hweditše go na le “selo se sengwe seo a se bonego se sa hlomphege” go yena, go be go se bjalo go tloga mathomong. (Doit. 24:1, 2) Ke moka Jesu o ile a re: “Mang le mang yo a hlalago mosadi wa gagwe ge e se ka lebaka la bootswa, a nyala yo mongwe, o a hlotlola.”—Mat. 19:3-9.
Ge barutiwa ba gagwe ba ekwa seo ba ile ba re: “Ge e ba boemo bo le bjalo ka monna le mosadi wa gagwe, gona ga se bohlale go nyala.” Jesu ge a ba araba o ile a re go bona: “Ga se batho bohle ba amogelago taba ye, eupša ke bao ba nago le mpho yeo feela. Gobane go na le batho ba opafetšego bao ba tswetšwego ba le bjalo, gape go na le bao ba opafetšego bao ba opafaditšwego ke batho, gomme go na le bao ba opafetšego bao ba itirilego bjalo ka baka la Mmušo wa magodimo. Yo a ka amogelago seo a a se amogele.”—Mat. 19:10-12.
Baopafatšwa ba kgonthe ke bao ba belegwego ba le ka tsela yeo ka baka la bogole goba ke bao ba dirilwego baopafatšwa ka baka la kotsi goba go kgaolwa ditho. Lega go le bjalo, go na le ba bangwe bao ka go rata ga bona ba ilego ba phela maphelo a bona bjalo ka ge eka ke baopafatšwa. Le ge ba be ba ka nyala, ba ile ba itshwara gomme ba dula ba se lenyalong “ka baka la Mmušo wa magodimo.” Ka go swana le Jesu, ba ile ba kgetha go se be lenyalong e le gore ba fetše nako ya bona e ntši ba le tirelong ya Mmušo. Ga se ba tswalwa ba na le mpho ya go se be lenyalong e bile ga se ba e newa. Ge e le gabotse ba ile ba amogela boemo bjoo. Ke gore, ba ile ba ikgethela go ba le mpho yeo.
Ge moapostola Paulo a be a gatelela yona taba yeo Jesu a e boletšego, o ile a hlalosa gore gaešita le ge Bakriste ka moka—bao ba sego lenyalong le bao ba lego lenyalong—ba ka hlankela Modimo ka tsela e amogelegago, ge e le bao ba sego lenyalong bao ‘ba emego ba tiile dipelong tša bona’ ba “dira kaone” ge ba dula ba le boemong bjoo. Seo se kgonega bjang? Banyalani ba swanetše go diriša nako le matla a mangwe a bona go thabišana le go hlokomelana. Ka lehlakoreng le lengwe, Bakriste ba sego lenyalong ba ka fetša nako ya bona e ntši tirelong ya Morena ntle le go šitišwa ke tlemo ya lenyalo. Ba lebelela boemo bja bona e le “mpho” e tšwago go Modimo.—1 Bakor. 7:7, 32-38.
Ka gona, Mangwalo a re botša gore Mokriste ga a hwetše ka mohlolo mpho ya go se be lenyalong. Go e na le moo, o e hlagolela ka go dula a se lenyalong e le gore a tšwetše pele dikgahlego tša Mmušo ntle le tšhitišo. Ba bantši lehono ba ile ba phetha dipelong tša bona gore ba tla dula ba se lenyalong ka lona lebaka le, gomme ba bangwe ba swanetše go ba kgothatša.


text:
Eba yo Monyenyane ka go Hlagolela Boikokobetšo
“Yo a itshwarago bjalo ka yo monyenyane gare ga lena, ke yena yo mogolo.”—LUKA 9:48.
1, 2. Jesu o neile baapostola ba gagwe keletšo efe, gona ke ka baka la’ng a ile a dira bjalo?
EBE e le ngwaga wa 32 C.E. Jesu o be a le seleteng sa Galilea ge mathata a rotoga. Baapostola ba gagwe ba sego kae ba be ba ngangišana gare ga bona mabapi le yo e lego yo mogolo. Luka o ngwala Ebangeding ya gagwe gore: “Ba [ile ba] ngangišana mabapi le yo e lego yo mogolo go bona. Jesu ka go tseba keleletšo ya dipelo tša bona, a tšea ngwana yo monyenyane a mmea hleng ga gagwe, a re go bona: ‘Mang le mang yo a amogelago ngwana yo bjalo ka baka la leina la ka, le nna o a nkamogela gomme mang le mang yo a nkamogelago, o amogela le Yo a nthomilego. Gobane yo a itshwarago bjalo ka yo monyenyane gare ga lena, ke yena yo mogolo.’” (Luka 9:46-48) Jesu a sa fele pelo eupša a tiišitše, o ile a thuša baapostola bao go bona bohlokwa bja gore ba ikokobetše.
2 Na keletšo ya Jesu ya gore ba itshware bjalo ka yo monyenyane e be e sepedišana le ditekanyetšo tša Bajuda ba lekgolong la pele la nywaga? Goba e be e le se fapanego le moya woo ka kakaretšo ba bego ba na le wona? Ge Theological Dictionary of the New Testament e bolela ka maemo a setšhabeng a nakong yeo, e hlalosa gore: “Maemong ka moka, taba ya gore ke mang yo mogolo e be e dula e rotoga, le gona ka mehla ba be ba tshwenyegile ge e ba ba nea motho yo mongwe le yo mongwe tlhompho yeo e bego e mo swanetše.” Jesu o ile a eletša baapostola ba gagwe gore ba se swane le batho ka kakaretšo.
3. (a) Go itshwara bjalo ka yo monyenyane go bolela eng, gona ke ka baka la’ng go ka re thatafalela go dira seo? (b) Ke dipotšišo dife tšeo di rotogago tša mabapi le go hlagolela moya wa go ba ba banyenyane?
3 Lentšu la Segerika leo le fetoletšwego e le “yo monyenyane” le bolela motho yo a ipoeditšego, yo a ikokobeditšego, yo a sego bohlokwa, yo a nyatšegago goba yo a se nago maemo goba tutuetšo. Jesu o ile a diriša ngwana yo monyenyane go thuša baapostola ba gagwe go kwešiša taba ya gore ba swanetše go ba ba ikokobeditšego le ba ipoeditšego. Keletšo yeo e šoma le go Bakriste ba therešo lehono go etša ge e be e šoma lekgolong la pele la nywaga. Maemong a itšego, re ka thatafalelwa ke go itshwara bjalo ka yo monyenyane. Tshekamelo ya batho mabapi le boikgogomošo e ka re tutuetša gore re rate maemo. Tikologo yeo e kgothaletšago phadišano le moya wa lefase e ka re tutuetša gore re be ba ikgopolago, bontwadumela goba go rata go laola. Ke eng seo se ka re thušago go hlagolela moya wa go ba ba banyenyane? Ke ka tsela efe ‘yo monyenyane gare ga rena e lego yo mogolo’? Ke dibopegong dife tša bophelo moo re swanetšego go katanela go bontšha moya wa boikokobetšo?
“A BODIBA BJA MAHUMO A MODIMO, BOHLALE LE TSEBO!”
4, 5. Ke eng seo se ka re šušumetšago gore re hlagolele boikokobetšo? Bontšha.
4 Tsela e nngwe yeo re ka hlagolelago boikokobetšo ka yona ke go naganišiša ka bogolo bja Jehofa ge bo bapetšwa le rena. Ge e le gabotse, “kwešišo ya gagwe ga e fihlelelwe.” (Jes. 40:28) Ge moapostola Paulo a bolela ka dibopego tše itšego tša letago la Jehofa, o ngwadile gore: “A bodiba bja mahumo a Modimo, bohlale le tsebo! Ruri dikahlolo tša gagwe ke tšeo di sa nyakišišegego gomme ditsela tša gagwe ke tše di sa latišegego!” (Baroma 11:33) Gaešita le ge tsebo ya batho ka dilo tše dintši e ile ya oketšega kudu go tloga mola Paulo a ngwadilego mantšu ao nywaga e 2 000 e fetilego, mantšu ao e sa dutše e le a kgonthe. Go sa šetšwe tsebo yeo re nago le yona, re swanetše go ikokobetša gomme re lemoge gore re ka se tsoge re kgaoditše go ithuta ka Jehofa, mediro ya gagwe le ditsela tša gagwe.
5 Go lemoga gore ga re na bokgoni bja go nyakišiša ditsela tša Modimo go ile gwa thuša Leo * gore a itebelele e le yo monyenyane. Ge Leo e be e sa le lesogana, o be a kgahlwa kudu ke thutamahlale. Ka ge a be a kganyoga go kwešiša go gontši ka legohle, o ile a ithutela thuto ya tša tlhago le kagego ya dinaledi gomme a fihlelela phetho e bohlokwa. Leo o re: “Dilong tšeo ke bego ke ithuta tšona, ke ile ka lemoga gore dithuto tšeo re bego re šetše re di tseba tša thutamahlale di ka se kgone go thuša batho go kwešiša legohle ka mo go feletšego. Ka gona ke ile ka thoma go ithutela molao.” Ge nako e dutše e eya, Leo o ile a ba ramolao wa selete gomme ka morago ga moo a ba moahlodi kgorong ya tsheko. Mafelelong, yena le mosadi wa gagwe ba ile ba ithuta Beibele le Dihlatse tša Jehofa, ba ile ba amogela therešo gomme ba ba bahlanka ba ineetšego ba Modimo. Go sa šetšwe maemo a gagwe, ke eng seo se thušitšego Leo gore a itshware bjalo ka yo monyenyane? Leo o araba ka go se dikadike gore: “Ke ile ka lemoga gore go sa šetšwe seo re ithutago sona ka Jehofa le legohle, re sa dutše re tla ithuta mo gontši kudu.”
6, 7. (a) Jehofa o re beetše mohlala ofe o makatšago wa boikokobetšo? (b) Boikokobetšo bja Modimo bo ka dira bjang gore motho e be yo “mogolo”?
6 Taba e nngwe yeo e re thušago gore re ikokobetše ke gore Jehofa ka boyena o ikokobeditše. Ela hloko se: “Re bašomigotee le Modimo.” (1 Bakor. 3:9) Akanya ka seo! Jehofa, e lego Modimo yoo bogolo bja gagwe bo ka se lekanywego le selo, o re swara ka seriti ka tsela yeo ka go re nea sebaka sa gore re phethe bodiredi bja rena re diriša Lentšu la gagwe, e lego Beibele. Gaešita le ge Jehofa e le yena yoo a dirago gore dipeu tšeo re di bjalago le go di nošetša di gole, o re nea boemo bjo bo hlomphegago bja go šoma le yena. (1 Bakor. 3:6, 7) Na wo ga se mohlala o makatšago wa boikokobetšo woo o bontšhwago ke Modimo? Ruri mohlala wa Jehofa wa boikokobetšo o swanetše go kgothaletša yo mongwe le yo mongwe wa rena gore a itshware bjalo ka yo monyenyane.
7 Mohlala wa Modimo wa boikokobetšo o ile wa kgoma mopsalme Dafida kudu. O ile a opelela Jehofa gore: “O tla nnea kotse ya gago ya phološo, boikokobetšo bja gago bo a nkgodiša.” (2 Sam. 22:36) Dafida o bontšhitše gore bogolo le ge e le bofe bjoo a bego a na le bjona Isiraeleng o bo hweditše ka baka la boikokobetšo bja Jehofa, e lego go inama ga Modimo goba go ikokobetša ga gagwe e le gore a mo ele hloko. (Ps. 113:5-7) Na le rena ga re swane le yena? Mabapi le dika, bokgoni le ditokelo, ke eng seo yo mongwe le yo mongwe wa rena a nago le sona seo a “sa se fiwago” ke Jehofa? (1 Bakor. 4:7) Motho yo a itshwarago bjalo ka yo monyenyane e ba yo “mogolo” ka ge e eba mohlanka wa Jehofa yo bohlokwa kudu. (Luka 9:48) Anke re boneng kamoo seo se kgonegago ka gona.
‘YO MONYENYANE GARE GA LENA KE YO MOGOLO’
8. Boikokobetšo bo kgoma bjang boemo bja rena bja kgopolo ka mokgatlo wa Jehofa?
8 E le gore re be le lethabo mokgatlong wa Modimo le go thekga ditokišetšo tša phuthego, re swanetše go ba le boikokobetšo. Ela hloko mohlala wa Petra, e lego kgarebe yeo e godišeditšwego lapeng la Dihlatse. Ka ge Petra a be a nyaka go itirela boithatelo, o ile a tlogela phuthego. Nywaga ka morago ga moo, o ile a thoma go kopanela le phuthego gape. Ga bjale o thabela go ba ka mokgatlong wa Jehofa gomme o dula a fagahlela go thekga ditokišetšo tša ka phuthegong. Ke eng seo ga bjale se fetošitšego pono ya gagwe? O ngwala gore: “E le gore ke ikwe ke le gae ga mahlaku ge ke le ka mokgatlong wa Modimo, dika tše pedi tše bohlokwahlokwa tšeo ke bego ke swanetše go di kwešiša le go di hlagolela e be e le go ba le boikokobetšo le boipoetšo.”
9. Ke boemo bofe bja kgopolo bjoo motho yo a ikokobeditšego a nago le bjona mabapi le dijo tša moya tšeo re di hwetšago, gona ke ka baka la’ng seo se mo dira gore e be yo bohlokwa kudu?
9 Motho yo a ikokobeditšego o na le tebogo yeo e tšwago pelong ka ditokišetšo tša Jehofa, go akaretša le dijo tša moya. Ka gona, motho yo bjalo ke morutwana yo mafolofolo wa Beibele e bile ke mmadi yo a fišegago wa dimakasine tša Morokami le Phafoga! Go swana le bahlanka ba bangwe ba Jehofa, a ka itlwaetša go bala kgatišo e nngwe le e nngwe pele ga ge a ka e bea rakeng ya bokgobapuku bja gagwe. Ge e ba ka boikokobetšo re bontšha tebogo ya rena ka go bala le go ithuta dikgatišo tša rena tšeo di theilwego Beibeleng, re dira tšwelopele ya moya gomme Jehofa o kgona go re diriša ka botlalo tirelong ya gagwe.—Baheb. 5:13, 14.
10. Re ka bontšha bjang boemo bja kgopolo bja go ba ba banyenyane ka phuthegong?
10 Motho yo a itshwarago bjalo ka yo monyenyane ke yo “mogolo” ka tsela e nngwe gape. Phuthego e nngwe le e nngwe e na le banna bao ba swanelegago bao ba kgethilwego ka tlhahlo ya moya wa Jehofa o mokgethwa go hlankela e le bagolo. Ba dira ditokišetšo dilong tša moya tše bjalo ka diboka tša phuthego, tirelo ya tšhemo le modiro wa bodiši. Ge re bontšha boemo bja kgopolo bja go ba ba banyenyane ka go ikemišetša go thekga ditokišetšo tšeo, re tlaleletša lethabong, khutšong le boteeng bja phuthego. (Bala Baheberu 13:7, 17.) Ge e ba o hlankela o le mogolo goba mohlanka wa bodiredi, na ka boikokobetšo ga o leboge Jehofa ka tokelo yeo ya tirelo yeo a go gafetšego yona?
11, 12. Ke boemo bofe bja kgopolo bjoo bo ka re dirago ba bohlokwa kudu mokgatlong wa Jehofa, gona ke ka baka la’ng go le bjalo?
11 Yo a itshwarago bjalo ka yo monyenyane ke yo “mogolo,” goba o bohlokwahlokwa mokgatlong wa Jehofa, ka gobane boikokobetšo bja gagwe bo mo dira mohlanka yo bohlokwa le yo a lokilego wa Modimo. Jesu o ile a swanelwa ke gore a eletše barutiwa ba gagwe gore ba itshware bjalo ka ba banyenyane ka gobane ba bangwe ba bona ba be ba tutuetšwa ke moya woo o bego o aparetše mehleng yeo. Luka 9:46 e re: “Ba [ile ba] ngangišana mabapi le yo e lego yo mogolo go bona.” Na go ka direga gore le rena re nagane gore ka tsela e itšego re kaone go phala badumedigotee le rena goba re phagametše batho ka kakaretšo? Batho ba bantši bao ba re dikologilego lefaseng ba šušumetšwa ke boikgogomošo le boithati. Anke re phemeng ka mo go feletšego baikgogomoši ka go dira dilo ka boikokobetšo. Ge re dira bjalo e bile re etiša thato ya Jehofa pele, re ba bagwera bao ba lapološago kutšwanyana go bana babo rena le dikgaetšedi.
12 Keletšo ya Jesu ya gore re itshware bjalo ka ba banyenyane e a kgothatša e le ruri. Na ga se ra swanela go katanela go bontšha moya wa boikokobetšo dibopegong ka moka tša bophelo? Anke re eleng hloko dikarolo tše tharo tšeo di nyakago šedi.
KATANELA GO BA YO MONYENYANE
13, 14. Monna le mosadi ba swanetše go itshwara bjalo ka ba banyenyane ka tsela efe, gomme se se ka kgoma lenyalo bjang?
13 Lenyalong. Batho ba bantši ba tshwenyegile ka ditshwanelo tša bona moo e lego gore ba di tsoma gaešita le ge go dira seo go bolela go gatakela ditshwanelo tša ba bangwe. Lega go le bjalo, yo monyenyane o hlahlwa ke boemo bja kgopolo bjoo Paulo a re kgothaletšago gore re be le bjona. Lengwalong la gagwe leo le yago go Baroma, o ngwala gore: “A re phegeleleng dilo tše di išago khutšong le dilo tše e lego tša go agana.” (Baroma 14:19) Motho yo a itshwarago bjalo ka yo monyenyane o phegelela khutšo le batho bohle gomme o dira se kudukudu go molekane wa gagwe wa lenyalo yo a mo ratago.
14 Ela hloko taba ya boitapološo. Ge go tliwa tabeng ya boithabišo, banyalani ba ka rata dilo tše di sa swanego. Mohlomongwe monna o rata go iketla ka go itulela ka gae gomme a bale puku. Ka lehlakoreng le lengwe, mosadi a ka ba a rata go intšha ka gore ba ye go ja mabenkeleng goba go etela bagwera. Na e be e ka se be mo gobotse gore mosadi a hlomphe monna wa gagwe ge a bona gore monna o bontšha boikokobetšo le gore o kgahlegela e le ka kgonthe dilo tšeo a di ratago le tšeo a sa di thabelego go e na le gore a tshwenyege feela ka dilo tšeo yena a di ratago? Le gona, ruri monna o tla rata mosadi wa gagwe le go mo tšeela godimo ge a bona gore mosadi ga a itirele boithatelo eupša o ela hloko dinyakwa tša gagwe! Tlemo ya lenyalo e a tia ge molekane yo mongwe le yo mongwe a itshwara bjalo ka yo monyenyane.—Bala Bafilipi 2:1-4.
15, 16. Dafida o kgothaleditše boemo bofe bja kgopolo bjoo bo hwetšwago go Psalme 131, gona se se swanetše go kgoma bjang boitshwaro bja gago ka phuthegong?
15 Ka phuthegong. Batho ba bantši lefaseng ba phelela go kgotsofatša dikganyogo tša bona le semeetseng. Ba fela pelo e bile ba thatafalelwa ke go leta. Go hlagolela moya wa boikokobetšo go re thuša gore re letele Jehofa. (Bala Psalme 131:1-3.) Mehola ya go ba ba ikokobeditšego le go letela Jehofa ke gore re tla šireletšega le go šegofatšwa, ra iketla gotee le go kgotsofala. Ruri ga go makatše ge Dafida a ile a kgothaletša Baisiraelegotee le yena gore ba letele Modimo wa bona ka go se fele pelo!
16 Le wena o ka ba le boiketlo bjo swanago ge o letela Jehofa ka boikokobetšo. (Ps. 42:5) Mohlomongwe “o kganyoga modiro o mobotse,” gomme seo se dira gore o ‘katanele go fihlelela bolebeledi.’ (1Tim. 3:1-7) Therešo ke gore o swanetše go dira sohle seo o ka se kgonago gore o dumelele moya o mokgethwa o tšweletša ka go wena dika tše di nyakegago go balebeledi. Eupša go thwe’ng ge e ba seo se bonagala se tšea nako e telele tabeng ya gago ge go bapetšwa le ba bangwe? Yo monyenyane, e lego yo a letelago ka go se fele pelo tokelo ya tirelo, o tla tšwela pele a hlankela Jehofa ka lethabo gomme o tla thabišwa ke kabelo le ge e le efe yeo a e newago.
17, 18. (a) Ke mehola efe yeo re e hwetšago ge re tsoma tebalelo e bile re ikemišeditše go lebalela ba bangwe? (b) Diema 6:1-5 e re kgothaletša go dira eng?
17 Ditswalanong tša rena le batho ba bangwe. Batho ba bantši ba thatafalelwa ke go kgopela tshwarelo. Lega go le bjalo, bahlanka ba Modimo ba hlagolela boikokobetšo ka go amogela diphošo tša bona ke moka ba kgopela tshwarelo. Le gona ba ikemišeditše go lebalela ba bangwe dikarogo tša bona. Gaešita le ge boikgogomošo bo baka dikarogano le dikgohlano, tebalelo yona e godiša khutšo ka phuthegong.
18 Go ka nyakega gore re “ikokobetše” gomme re kgopele tshwarelo go tšwa pelong ge re ka se kgone go phetha seo re dumelelanego ka sona le motho yo mongwe ka baka la maemo ao re ka se a laolego. Gaešita le ge Mokriste yo a ikokobeditšego a ka ba le lebaka le le kwagalago la go bea motho yo mongwe molato, o šetša mafokodi a gagwe gomme o ikemišeditše go a amogela.—Bala Diema 6:1-5.
19. Ke mabaka afe ao a dirago gore yo mongwe le yo mongwe wa rena a leboge keletšo ya Beibele ya gore re itshware bjalo ka ba banyenyane?
19 Ruri go a thabiša gore Mangwalo a re kgothaletša go hlagolela moya wa go ba ba banyenyane! Gaešita le ge ka dinako tše dingwe re ka thatafalelwa ke go bontšha moya o bjalo, go ba le pono e nepagetšego ka boemo bja rena ge re bapetšwa le Mmopi wa rena le go tšeela godimo boikokobetšo bja gagwe go ka re kgothaletša gore re hlagolele seka seo se sebotse. Ka go dira bjalo, ruri re tla itlhatsela re le bahlanka ba Jehofa ba bohlokwa kudu. Ka gona, anke yo mongwe le yo mongwe wa rena a itshware bjalo ka yo monyenyane.
^ ser. 5 Maina a fetotšwe.


text:
KGAOLO 10
Lenyalo—Mpho e Tšwago go Modimo yo Lerato
“Thapo ya melogo e meraro ga e kgaoge feela.”
1, 2. (a) Mabapi le banyalani bao ba sa tšwago go nyalana, ke’ng seo ka dinako tše dingwe re ka tshwenyegago ka sona, gona ka baka la’ng? (b) Ke dipotšišo dife tšeo re tlago go di ahlaahla kgaolong ye?
NA O thabela go ya manyalong? Ba bantši ba thabela go ya go ona, ka gobane dinako tše bjalo ke tše di thabišago kudu. O bona banyalani ba swanelwa. Ga se feela gore ba a swanelwa, difahlego tša bona di bile di tletše ka lethabo le legolo! Letšatšing le, ba thabile kudu, gomme bokamoso bja bona bo bonagala bo tletše ka kholofelo.
2 Lega go le bjalo, therešo ke gore lenyalo lehono le tletše ka mathata. Gaešita le ge re lakaletša banyalani bao ba sa tšwago go nyalana gore ba atlege, ka dinako tše dingwe re fela re ipotšiša gore: ‘Na lenyalo le e tla ba le thabilego? Na le tla swarelela?’ Dikarabo tša dipotšišo tšeo tše pedi di tla ithekga ka taba ya ge e ba monna le mosadi ba bota le go diriša keletšo ya Modimo ka lenyalo. (Bala Diema 3:5, 6) Ke sona seo go nyakegago gore ba se dire e le gore ba dule leratong la Modimo. Anke mo nakong ye re tsepamišeng megopolo ya rena dikarabong tša Beibele dipotšišong tše tše nne: Ke ka baka la’ng batho ba tsenela lenyalo? Ge e ba o tsenela lenyalo, ke mang yo o tlago go mo kgetha gore e be molekane wa gago? O ka lokišetša bjang lenyalo? Le gona, ke’ng seo se ka thušago banyalani gore ba dule ba thabile lenyalong?
KE KA BAKA LA’NG BATHO BA TSENELA LENYALO?
3. Ke ka baka la’ng e ka ba go se bontšhe bohlale ge motho a ka tsenela lenyalo ka mabaka a sa kwagalego?
3 Ba bangwe ba dumela gore lenyalo ke la bohlokwa gore motho a thabe
4. Lenyalo leo le atlegilego le thea motheo ofe wa go godiša bana?
4 Ka lehlakoreng le lengwe, na go na le mabaka a kwagalago a gore motho a tsenele lenyalo? Ee. Lenyalo le lona ke mpho e tšwago go Modimo wa rena yo lerato. (Bala Genesi 2:18) Ka gona le na le mehola e itšego e bile le ka tliša lethabo. Ka mohlala, lenyalo leo le atlegilego ke motheo o kaone wa bophelo bja lapa. Bana ba nyaka go golela legaeng le le tsepamego ba na le batswadi bao ba ba godišago, ba ba ratago, ba ba layago le go ba hlahla. (Psalme 127:3; Baefeso 6:1-4) Lega go le bjalo, go godiša bana ga se lona lebaka feela la gore batho ba nyalane.
5, 6. (a) Go ya ka Mmoledi 4:9-12, mehola e mengwe ya segwera sa kgauswi ke efe? (b) Ke bjang lenyalo le ka etšago thapo ya melogo e meraro?
5 Ela hloko moko wa lengwalo la kgaolo ye gotee le taba yeo le bolelago ka yona: “Ba babedi ba phala o tee, ka gobane ba hwetša moputso o mobotse ka go itapiša ga bona. Ge yo mongwe a ewa, yo mongwe a ka tsoša mogwera yoo wa gagwe. Eupša go tla direga’ng ge o tee a ewa go se na yo mongwe yo a ka mo tsošago? Le gona, ge ba babedi ba robala gotee, ba tla ruthetšana; eupša o tee a ka ruthela bjang? Ge motho a ka fekeetša o tee ka matla, ba babedi ba tla lwa le yena. Le gona thapo ya melogo e meraro ga e kgaoge feela.”
6 Ge e le gabotse, lengwalo le le bolela ka bohlokwa bja segwera. Therešo ke gore ge batho ba nyalane, eba bagwera ba kgauswi kudu. Go etša ge lengwalo le le bontšha, botee bjo bjalo bo ka dira gore banyalani ba thušane, ba homotšane le go šireletšana. Lenyalo le tia kudu ge e ba go na le selo se sengwe seo se tlaleletšago tlemong ye ya batho ba babedi. Go etša ge temana ye e bolela, thapo ya melogo e mebedi e ka kgaoga ka diripa tše pedi. Eupša thapo ya melogo e meraro e ka kgaogela bothateng. Ge monna le mosadi ba dira gore go kgahliša Jehofa e be selo se bohlokwa kudu maphelong a bona, lenyalo la bona le swana le thapo yeo ya melogo e meraro. Jehofa ke motheo wa lenyalo leo, ka gona e ba leo le tiilego kudu.
7, 8. (a) Ke keletšo efe yeo Paulo a ilego a e ngwalela Bakriste bao ba sego lenyalong bao ba lwantšhanago le dikganyogo tša go ba le dikopano tša botona le botshadi? (b) Beibele e re nea pono efe ya kgonthe ka lenyalo?
7 Lenyalo ke lona feela moo dikganyogo tša botona le botshadi di ka kgotsofatšwago ka mo go swanetšego. Ke boemong bjo feela moo dikopano tša botona le botshadi di lebelelwago gabotse e le mothopo o kgahlišago. (Diema 5:18) Ge motho yo a sego lenyalong a fetile seo Beibele e se bitšago “lebaka la bofsa”
8 Go sa šetšwe mabaka ao a tutueletšago motho gore a tsene lenyalong, go bohlokwa go lebelela dilo ka tsela ya kgonthe. Go etša ge Paulo a bolela, bao ba tsenelago lenyalo “ba tla ba le tlaišego nameng.” (1 Bakorinthe 7:28) Batho bao ba nyalanego ba lebeletšana le ditlhohlo tšeo batho bao ba sego lenyalong ba ka se kego ba lebeletšana le tšona. Lega go le bjalo, ge go ka direga gore o tsenele lenyalo, o ka fokotša bjang ditlhohlo gomme wa ba le lethabo le legolo le kgotsofalo? Tsela e nngwe yeo o ka dirago seo ke ka go kgetha molekane ka bohlale.
O KA TSEBA BJANG MOTHO YO E KA BAGO MOLEKANE WA GAGO YO A SWANETŠEGO?
9, 10. (a) Paulo o hlalosa bjang kotsi ya go ba le ditlemo tša kgauswi le batho bao e sego badumedi? (b) Go hlokomologa keletšo ya Modimo ya go se nyalane le motho yo e sego modumedi gantši go feleletša ka’ng?
9 Paulo o ile a budulelwa go ngwala molao wa motheo wa bohlokwa wo o swanetšego go dirišwa ge go kgethwa molekane wa lenyalo, wo o rego: “Le se ke la rwala joko le ba ba sa dumelego.” (2 Bakorinthe 6:14) Papišo ya gagwe e be e theilwe tabeng ya bophelo bja temo. Ge e ba diphoofolo tše pedi tšeo di fapanego kudu ka bogolo goba ka matla di pannwe gotee, bobedi bja tšona di tla imelwa. Ka mo go swanago, modumedi le motho yo e sego modumedi bao ba pannwego gotee ga go pelaelo gore le bona ba tla ba le dikgohlano le kgateletšego. Ge e ba molekane yo mongwe a nyaka go dula leratong la Jehofa gomme yo mongwe a sa tshwenyege gakaalo ka seo goba a sa nyake go kwa selo ka sona, dilo tša bohlokwa bophelong bja bona di ka se sepedišane, gomme go tla ba le kgateletšo. Ke ka baka leo Paulo a eleditšego Bakriste go “nyala feela Moreneng.”
10 Mabakeng a mangwe, Bakriste bao ba sego lenyalong ba ile ba phetha ka gore go rwala joko e sa lekalekanego go phala bodutu bjo ba bo kwago. Ba bangwe ba phetha ka gore ba hlokomologe keletšo ya Beibele, gomme ba nyalana le motho yo a sa hlankelego Jehofa. Gantši mafelelo e ba a nyamišago. Batho bao ba ikhwetša ba nyalane le motho yo ba ka se bolelego le yena ka ditaba tša bohlokwa kudu bophelong. Bodutu bjo ba bo kwago e ka ba bjo bogolo kudu go feta bodutu le ge e le bofe bjo ba kilego ba bo kwa pele ba tsena lenyalong. Ka mo go thabišago, go na le Bakriste ba diketekete bao ba sego lenyalong bao ba botago keletšo ya Modimo gomme ba e kgomarela ge e le mabapi le taba ye. (Bala Psalme 32:8) Gaešita le ge ba holofela gore ba tla ba lenyalong nakong e nngwe, ba dula ba se lenyalong go fihlela ba hwetša molekane gare ga batho bao ba rapelago Jehofa Modimo.
11. Ke eng yeo e ka go thušago go kgetha molekane wa lenyalo ka bohlale? (Bona le Ke eng Seo ke se Lebeletšego go Molekane?.)
11 Therešo ke gore ga se mohlanka yo mongwe le yo mongwe wa Jehofa yo e lego molekane yo a swanelegago. Ge e ba o nagana ka lenyalo, nyaka motho yoo semelo sa gagwe, dipakane tša gagwe tša moya le lerato la gagwe la go rata Modimo di swanago le tša gago. Sehlopha sa mohlanka yo a botegago se ile sa gatiša dihlogo tše dintši tšeo di bolelago ka taba ye, gomme e tla ba gabohlale gore o naganišiše ka keletšo ye ya Mangwalo ka thapelo, o e dumelele gore e go hlahle ge o dira phetho ye ya bohlokwa. *
12. Ke motlwae ofe mabapi le lenyalo wo o dirišwago dinageng tše dintši, gomme ke mohlala ofe wa Beibele wo o neago tlhahlo?
12 Dinageng tše dintši, ke mo go tlwaelegilego gore batswadi ba kgethele ngwana wa bona molekane wa lenyalo. Ka kakaretšo batho ba ditšo tšeo ba dumela gore batswadi ke ba bohlale kudu e bile ba na le phihlelo yeo e nyakegago gore ba dire kgetho e bjalo ya bohlokwa. Gantši manyalo a bjalo a a atlega, go etša ge a ile a ba bjalo mehleng ya Beibele. Mohlala wa Aborahama wa go romela mohlanka wa gagwe gore a yo hweletša Isaka mosadi ke thuto go batswadi bao lehono ba ka bago maemong a swanago. Aborahama o be a se a tshwenyega ka tšhelete goba maemo. Go e na le moo, o ile a dira boiteko bjo bogolo gore a hweletše Isaka mosadi gare ga batho bao ba bego ba rapela Jehofa. *
O KA LOKIŠETŠA BJANG LENYALO LEO LE ATLEGILEGO?
13-15. (a) Molao wa motheo wo o hwetšwago go Diema 24:27 o ka thuša bjang lesogana leo le naganago ka lenyalo? (b) Kgarebe e ka dira’ng gore e lokišetše lenyalo?
13 Ge e ba o naganela lenyalo, o swanetše go ipotšiša gore: ‘Na ruri ke loketše lenyalo?’ Karabo ga se ya ithekga ka maikwelo a gago ka lerato, kopano ya botona le botshadi, bogwera goba go godiša bana. Go e na le moo, go na le dipakane tše itšego tšeo monna goba mosadi yo mongwe le yo mongwe yo a nyakago go tsenela lenyalo a swanetšego go nagana ka tšona.
14 Lesogana leo le nyakago mosadi le swanetše go naganišiša ka molao wo wa motheo: “Lokišetša modiro wa gago wa ka ntle, o itokišetše wona le mašemong. Ka morago ga moo o age ba lapa la gago.” (Diema 24:27) Se se gatelela’ng? Mehleng yeo, ge e ba monna a be a nyaka gore a “age ba lapa la [gagwe],” goba gore a be le lapa ka gore a nyale, o be a swanetše go ipotšiša gore: ‘Na ke boemong bjo bobotse bja gore ke hlokomele le go thekga mosadi le ngwana le ge e le ofe yo re ka bago le yena?’ Sa pele, o be a swanetše go šoma, a hlokomele mašemo a gagwe goba dibjalo. Molao o swanago wa motheo o šoma le lehono. Monna yo a nyakago go nyala o swanetše go ikemišetša boikarabelo bjoo. Ge feela a phetše gabotse mmeleng, o swanetše go šoma. Lentšu la Modimo le bolela gore monna yo a sa kgonego go hlokomela dinyakwa tša nama, maikwelo le tša moya tša lapa la gagwe ke yo mobe go feta motho yo a se nago tumelo!
15 Mosadi yo a phethago ka gore o nyaka go nyalwa le yena ka mo go swanago o dumela gore o tla rwala boikarabelo bjo bogolo. Beibele e reta bjo bongwe bja bokgoni le dika tšeo mosadi a ka di nyakago ge a dutše a thuša monna wa gagwe le go hlokomela lapa la gagwe. (Diema 31:10-31) Banna le basadi bao ba kitimelago go tsena lenyalong ntle le gore ba itokišeletše boikarabelo bjo bo akaretšwago ke seo, ba tloga ba ikgogomoša e bile ba palelwa ke go nagana ka seo ba ka se neago molekane wa bona wa nakong e tlago. Lega go le bjalo, sa bohlokwa kudu le go feta, bao ba naganelago lenyalo ba swanetše gore ba kgone go diriša melao ya motheo ya Modimo bophelong bja bona bja lenyalo.
16, 17. Batho bao ba lokišetšago lenyalo ba swanetše go naganišiša ka melao efe ya motheo ya Mangwalo?
16 Go lokišetša lenyalo go akaretša go naganišiša ka tema yeo Modimo a e abetšego monna le mosadi. Monna o swanetše go tseba seo se bolelwago ke go ba hlogo ya lapa la Bokriste. Tema yeo a e kgathago ga e bolele gore o swanetše go ba mogateledi. Go e na le moo, o swanetše go ekiša mokgwa wo Jesu a bontšhago bohlogo ka gona. (Baefeso 5:23) Ka mo go swanago, mosadi wa Mokriste o swanetše go kwešiša karolo e hlomphegago ya mosadi. Na o tla rata go ikokobeletša “[molao] wa monna wa gagwe”? (Baroma 7:2) O šetše a le ka tlase ga molao wa Jehofa le wa Kriste. (Bagalatia 6:2) Bolaodi bja monna wa gagwe ka lapeng bo emela molao o mongwe. Na a ka thekga le go ikokobetša ge a swanetše go ipea ka tlase ga bolaodi bja monna yo a sa phethagalago? Ge e ba a ka se kgone, gona a se ke a nyalwa.
17 Go oketša moo, molekane yo mongwe le yo mongwe o swanetše go ba a ikemišeditše go hlokomela dinyakwa tša molekane wa gagwe tše di kgethegilego. (Bala Bafilipi 2:4) Paulo o ngwadile gore: “Yo mongwe le yo mongwe wa lena a rate mosadi wa gagwe bjalo ka ge a ithata; ka lehlakoreng le lengwe, mosadi o swanetše go ba le tlhompho e tseneletšego go monna wa gagwe.” Paulo o ile a tutuetšwa ke moya wa Modimo gore a lemoge gore monna o na le senyakwa se kgethegilego seo se dirago gore a nyake go ikwa a hlompšha ka mo go tseneletšego ke mosadi wa gagwe. Mosadi le yena o na le senyakwa seo se kgethegilego se se dirago gore a ikwe a nyaka go ratwa ke monna wa gagwe.
Nakong ya ge ba le kgauswi le go nyalana, batho bao ba ratanago ka bohlale ba nyaka motho yo a ka dulago a ba beile leihlo
18. Ke ka baka la’ng batho bao ba lego lefereyong ba swanetše go itshwara nakong ya lefereyo?
18 Ka gona, lefereyo ga se nako ya go fo itloša bodutu. Ke nako ya gore monna le mosadi ba ithute kamoo ba tlogo dirišana ka gona ka mo go swanetšego, go bona ge e ba e tla ba gabohlale gore ba nyalane. E bile ke nako ya go bontšha boitshwaro! Teko ya go bontšhana lerato ka tsela ya batho bao ba nyetšego e ka ba e matla
O KA DIRA BJANG GORE LENYALO LA GAGO LE SWARELELE?
19, 20. Pono ya Mokriste ka lenyalo e swanetše go fapana bjang le ya batho ba bantši lefaseng lehono? Hlalosa.
19 Ge e ba banyalani ba nyaka gore lenyalo la bona le swarelele, ba swanetše gore ba be le pono e nepagetšego ka seo se bolelwago ke go itlama. Dipukung le difiliming, gantši mafelelong banyalani ba feleletša ba thabile go etša ge batho ba duma gore go be bjalo manyalong a bona. Lega go le bjalo, bophelong lenyalo ga se mafelelo; ke mathomo
20 Batho ba bantši lehono ba lebelela lenyalo e le selo sa nakwana. Ba tsenela lenyalo ba le mafolofolo ka gobane ba nagana gore le tla ba nea seo ba se nyakago, eupša ba lebeletše gore ge dilo di thatafa ba kgone gore ba tšwe go lona. Lega go le bjalo, gopola papišo yeo Beibele e e dirišago ka tlemo e etšago ya lenyalo
21. Ke boemo bofe bja kgopolo bjo monna le mosadi ba swanetšego go ba le bjona ka yo mongwe le yo mongwe wa bona, gomme ke eng seo se ka ba thušago gore ba dire bjalo?
21 Ka mehla monna o swanetše go ba le pono e nepagetšego ka mosadi wa gagwe, le mosadi ka mo go swanago o swanetše go ba le pono e bjalo ka monna wa gagwe. Ge yo mongwe le yo mongwe a ka šetša dika tše dibotse tša yo mongwe le boiteko bjoo yo mongwe a bo dirago, lenyalo e tla ba mothopo wa lethabo le tapologo. Na ga go kgonege go ba le pono e bjalo e botse ka molekane yo a sa phethagalago? Jehofa le gatee ga a ke a lebelela dilo ka tsela e sego ya kgonthe, ka gona re ithekga ka yena gore re boloke pono e botse ka rena. Mopsalme o ile a botšiša gore: “Ge e ba o be o latišiša melato, wena Jehofa, go be go tla ema mang?” (Psalme 130:3) Banna le basadi le bona ba swanetše gore ba be le pono e botse ka yo mongwe le yo mongwe wa bona ba be ba lebalelane.
22, 23. Aborahama le Sara ba ile ba beela bjang banyalani mohlala o mobotse lehono?
22 Lenyalo e ka ba le le tlišago lethabo le kgotsofalo e kgolo kudu ge le dutše le swareletše go theoša le nywaga. Beibele e re botša ka lenyalo la Aborahama le Sara ge e šetše e le batšofadi. Ga se gore bophelo bja bona bo be bo se na mathata le ditlhohlo. Anke o nagane gore Sara o be a ikwa bjang, mosadi yo go bonagalago a be a šetše a le nywageng ya gagwe ya bo-60, ge a tloga legaeng la gagwe la manobonobo motseng o atlegilego wa Uri gomme a yo dula ditenteng bophelo bja gagwe ka moka. Lega go le bjalo, o ile a ikokobeletša bohlogo bja monna wa gagwe. E be e le motlatši wa kgonthe le mothuši wa Aborahama, yoo ka tlhompho a ilego a thuša Aborahama gore diphetho tša gagwe di atlege. Le gona boikokobetšo bja gagwe e be e se bja go ithola kgwara. Gaešita le ‘ka gare ga gagwe,’ o ile a bitša monna wa gagwe gore ke mong wa gagwe. (Genesi 18:12; 1 Petro 3:6) Go hlompha ga gagwe Aborahama go be go etšwa pelong.
23 Go ba gona, se ga se bolele gore Aborahama le Sara ba be ba bona dilo ka tsela e swanago. Ka nako e nngwe Sara o ile a šišinya selo seo se ilego sa dira gore Aborahama “a šulafalelwe kudu.” Lega go le bjalo, ka tlhahlo ya Jehofa, Aborahama ka boikokobetšo o ile a theetša lentšu la mosadi wa gagwe, leo mafelelong le ilego la tliša tšhegofatšo lapeng la gagwe. (Genesi 21:9-13) Lehono banna le basadi bao ba nyalanego, gaešita le bao ba nyalanego ka nywaga e mentši ba ka ithuta mo gontši go banyalani ba bao ba bego ba boifa Modimo.
24. Ke manyalo a mohuta ofe ao a godišago Jehofa Modimo, gomme ka baka la’ng?
24 Phuthegong ya Bokriste, go na le manyalo a diketekete ao a thabilego
^ par. 11 Bona kgaolo 2 ya puku ya Sephiri sa Lethabo la Lapa, yeo e gatišitšwego ke Dihlatse tša Jehofa.
^ par. 12 Bapatriareka ba bangwe ba botegago ba be ba na le basadi ba go feta o tee. Nakong ya ge Jehofa a be a dirišana le bapatriareka le Baisiraele ba nama, o ile a dumelela lenyalo la segadikane. Ga se yena yo a hlomilego thulaganyo ye ya go nyala segadikane, eupša o ile a e laola. Lega go le bjalo, Bakriste ba a tseba gore Jehofa ga a sa dumelela barapedi ba gagwe go nyala segadikane.
Ithute ka mo go oketšegilego
Agang Lenyalo le le Tiilego le le le Thabišago
Diriša dilo tše hlano tša moya go aga lenyalo le le tiilego le le le thabišago.
“Le Tšeê ka Tsela ya Leratô”
Bakorinthe ba pele e bontšha ditsela tše 14 tšeo re ka bontšhago lerato ka tšona.


text:
Setho se Sefsa sa Sehlopha se Bušago
Mesong ya Laboraro la September 5, 2012, go dirilwe tsebišo lapeng la Bethele la United States le la Canada gore go kgethilwe setho se sefsa sa Sehlopha se Bušago sa Dihlatse tša Jehofa. Go thoma ka September 1, 2012, Ngwanabo rena Mark Sanderson o ile a thoma go hlankela boemong bjoo.
Ngwanabo rena Sanderson o godišitšwe ke batswadi ba Bakriste kua San Diego, California, U.S.A., gomme a kolobetšwa ka February 9, 1975. O ile a thoma go hlankela e le mmulamadibogo wa ka mehla ka September 1, 1983 kua Saskatchewan, Canada. Ka December 1990, o ile a aloga klaseng ya bošupa Sekolong sa Tlwaetšo ya Bodiredi (seo ga bjale se bitšwago Sekolo sa Beibele sa Bana Babo Rena ba Sego Lenyalong) kua United States. Ka April 1991, Ngwanabo rena Sanderson o ile a kgethwa go hlankela e le mmulamadibogo yo a kgethegilego kua sehlakahlakeng sa Newfoundland, Canada. Ka morago ga go hlankela e le mothuši wa molebeledi wa tikologo, o ile a laletšwa go hlankela e le setho sa lapa la Bethele ya Canada ka February 1997. O ile a romelwa lekaleng la United States ka November 2000, moo a ilego a šoma Lefapheng la Ditirelo tša Tsebišo ya Sepetlele, gomme ka morago a šoma Lefapheng la Tirelo.
Ka September 2008, Ngwanabo rena Sanderson o ile a ba Sekolong sa Ditho tša Komiti ya Lekala gomme ka morago ga moo a kgethwa go ba setho sa Komiti ya Lekala la Philippines. O ile a laletšwa gore a boe United States ka September 2010, moo a ilego a hlankela e le mothuši wa Komiti ya Tirelo ya Sehlopha se Bušago.


text:
THUTO 21
Bethele ke Eng?
Bethele, e lego leina la Seheberu, e ra gore “Ntlo ya Modimo.” (Genesi 28:17, 19, mongwalo wa ka tlase) Ke leina le le swanetšego la meago yeo Dihlatse tša Jehofa di e hlomilego lefaseng ka bophara yeo modiro wa boboledi o laolwago le go thekgwa gona. Sehlopha se Bušago se hlankela kua New York State, U.S.A., gomme se okamela modiro wa diofisi tša makala dinageng tše dintši se le moo. E le sehlopha, bao ba hlankelago meagong ye ba tsebja e le lapa la Bethele. Ka go swana le lapa, ba a dula e bile ba šoma gotee, ba ja gotee le go ithuta Beibele gotee e le batee.—Psalme 133:1.
Lefelo la moswananoši leo ditho tša lapa di ikgafago go lona. Moagong o mongwe le o mongwe wa Bethele, go na le banna le basadi ba Bakriste bao ba ikgafetšego go dira thato ya Modimo le go hlankela dikgahlego tša Mmušo ka nako e tletšego. (Mateo 6:33) Ga go le o tee wa bona yo a amogelago mogolo goba moputso, eupša ka moka ga bona ba newa madulo le dijo le tšhelete e nyenyane ya go ba thuša go lefelela ditshenyagalelo tša bona. Yo mongwe le yo mongwe Bethele o abetšwe modiro o itšego, e ka ba e le ofising, khitšhing goba phapošing ya go jela. Ba bangwe ba hlankela moagong wa kgatišo goba botlemelong bja dipuku, goba ba hlwekiša diphapoši, ba hlatswa diaparo, ba hlokomela meago goba ba dira dilo tše dingwe.
Lefelo leo go lona go swaregilwego ka go thekga modiro wa go bolela ka Mmušo. Morero o mogolo wa Bethele e nngwe le e nngwe ke go dira gore batho ba bantši ka mo go kgonegago ba hwetše therešo ya Beibele. Poroutšha ye ke mohlala o mongwe wa seo. E ngwadilwe ka tlase ba bookamedi bja Sehlopha se Bušago, ya fetišetšwa dihlopheng tše makgolo tša bofetoledi lefaseng ka moka ka didirišwa tša elektroniki, ya gatišwa metšheneng ya lebelo le legolo mafelong a mmalwa a Bethele a kgatišo ke moka ya romelwa diphuthegong tša ka godimo ga tše 110 000. Dikabelong tše ka moka, magae a Bethele a thekga ka mo go nyakegago modiro o akgofilego go feta e mengwe ka moka—wa go bolela ditaba tše dibotse.—Mareka 13:10.
Ke bomang bao ba hlankelago Bethele, gomme ba hlokomelwa bjang?
Ke modiro ofe o akgofilego wo o thekgwago ka seo se dirwago Bethele e nngwe le e nngwe?
Ithute ka mo go oketšegilego
Bidio e Kopana: Modiro wa Dihlatse tša Jehofa wa go Ruta ka Beibele wa Lefase ka Bophara
Bona lebaka leo go fetšwago diiri tše dibilione modirong wo woo o dirwago ka maleme a mantši.


text:
EKIŠANG TUMELO YA BONA
O Ile a “Bolelwa Gore o Lokile ka Mediro”
RAHABA o be a tsepeletše ka ntle ka lefasetere ge mahube a be a hlatloga molaleng wo o bego o dikologile Jeriko. Madira ao a hlaselago a be a bokane gona moo, e lego bahlabani ba Isiraele. Ge madira a be a thoma go gwanta gape a dikologa motse, go ile gwa tupa lerole ka morago ga ona gomme gwa buša gwa kwagala modumo o mogolo wa dinaka.
Jeriko e be e le ga gabo Rahaba; o be a tseba diterata tša yona, dintlo tša yona, mebaraka ya yona yeo e nyeumago ka batho gotee le mabenkele a yona. O be a tseba batho ba yona gabotse. O be a kgona go kwa ge letšhogo la bona le gola matšatši a le gare a feta gomme Baisiraele ba ile ba tšwela pele ka tiro yeo e sa tlwaelegago, ya go gwanta go dikologa motse gatee letšatšing le lengwe le le lengwe. Lega go le bjalo, ge modumo wa dinaka tša bona o dutše o galagala ditarateng le mekgotheng ya Jeriko, Rahaba o be a sa ikwe a tšhogile e bile a nyamile go swana le kamoo batho ba gabo ba bego ba ikwa ka gona.
Rahaba o be a bogetše ge madira a thoma go gwanta e sa le mesong letšatšing le la bošupa. Gare ga mašole a Baisiraele, o ile a bona baperisita ba bona ba letša dinaka e bile ba rwele areka e kgethwa yeo e bego e emela go ba gona ga Modimo wa bona, e lego Jehofa. Mo gongwe re ka akanya seatla sa Rahaba se dutše godimo ga thapo e khwibidu yeo e lekeletšego lefasetereng la gagwe, yeo e bego e bonagala ka ntle ga morako o mogolo wa Jeriko. Thapo yeo e be e gopotša Rahaba ka kholofelo ya gagwe ya gore yena le ba lapa labo ba be ba tla phologa phedišo ya motse woo. Na Rahaba e be e le moeki? Ruri go be go se bjalo go Jehofa; o be a mmona e le mosadi wa tumelo e makatšago. Anke re boeleng mathomong a taba ya Rahaba gomme re bone gore ke’ng seo re ka ithutago sona go yena.
RAHABA WA MOGWEBA-KA-MMELE
Rahaba e be e le mogweba-ka-mmele. Therešo yeo e matla e ile ya tšhoša bahlalosi ba bangwe ba Beibele nakong e fetilego moo e lego gore ba ile ba bolela gore e be e fo ba mohlokomedi wa ntlo ya baeti. Lega go le bjalo, Beibele e hlalosa gabotse gomme ga e ute ditaba. (Joshua 2:1; Baheberu 11:31; Jakobo 2:25) Mohlomongwe setšhabeng sa Bakanana mošomo wa Rahaba o be o lebelelwa o amogelega. Lega go le bjalo, ga se ka mehla setšo se ka bolayago letswalo la motho, e lego maikwelo a ka gare ao Jehofa a re filego ona ka moka ga rena gore re kgone go lemoga se se nepagetšego le se se fošagetšego. (Baroma 2:14, 15) Go ka direga gore Rahaba o be a lešwa dihlong kudu ke tsela ya gagwe ya go phela. Mohlomongwe, go swana le ba bantši lehono bao ba phelago ka ditsela tša mohuta wo, o be a ikwa a kgakgetšwe e bile go se na seo a ka se dirago ge e ba a be a nyaka go hlokomela ba lapa labo.
Ga go pelaelo gore Rahaba o be a duma go phela bophelo bjo bokaone. Naga ya gabo e be e tletše bošoro le boitshwaro bjo bo gobogilego, go akaretša ditiro tša go robala le wa leloko le go robala ga motho le phoofolo. (Lefitiko 18:3, 6, 21-24) Go ata ga ditiro tše bjalo tše mpe go be go sepedišana kudu le bodumedi. Ditempele di be di kgothaletša ditirelo tša go gweba ka mmele, gomme borapedi bja medimo e bjalo ya botemona e swanago le Baali le Mmoleke bo be bo akaretša go fišwa ga bana ba phela mellong ya dihlabelo.
Jehofa o be a bona seo se bego se direga Kanana. Ge e le gabotse, ka baka la ditiro tše dintši tše kgopo tša Bakanana, Jehofa o ile a re: “Naga ye ga se ya hlweka gomme ke tla e otlela molato wa yona. Naga ye e tla hlatša badudi ba yona.” (Lefitiko 18:25) ‘Go otlelwa molato wa yona’ go be go akaretša’ng? Ka kakaretšo, Baisiraele ba be ba filwe kholofetšo ye ya Modimo e rego: “Jehofa Modimo wa gago o tla raka ditšhaba tše pele ga gago ganyenyane-ganyenyane.” (Doiteronomio 7:22) Nywagakgolo pele ga moo, Jehofa o be a holofeditše gore o be a tla nea ba lapa la Aborahama naga yeo, e bile ‘Modimo a ka se ke a aketša.’—Tito 1:2; Genesi 12:7.
Lega go le bjalo, Jehofa gape o be a laetše gore ditšhaba tše itšego nageng di be di swanetše go fedišetšwa sa ruri. (Doiteronomio 7:1, 2) Ka ge e le “Moahlodi wa lefase ka moka” wa go loka, o be a lekotše dipelo tša bona ka moka gomme a tseba gabotse kamoo bokgopo bja bona le boitshwaro bja bona bjo bo gobogilego bo bego bo tsemile medu ka gona. (Genesi 18:25; 1 Dikoronika 28:9) Rahaba o be a ikwa bjang ka go phela motseng o bjalo wo o ahlotšwego? Re ka akanya feela kamoo a bego a ikwa ka gona ge a se na go kwa dipego tša mabapi le Isiraele. O be a kwele gore Modimo wa Isiraele o ile a etelela batho ba gagwe pele—setšhaba seo se gateletšwego sa makgoba—gore ba fenye madira a Egipita, ao e bego e le bahlabani ba ntwa ba matla ka go fetišiša ba mehleng yeo. Bjale Baisiraele ba be ba le kgauswi le go hlasela Jeriko! Lega go le bjalo, batho ba motse woo ba ile ba tšwela pele ka bokgopo bja bona. Re kgona go bona lebaka leo ka lona Beibele e bolelago ka Bakanana ba gabo Rahaba e le “bao ba dirilego ka go se kwe.”—Baheberu 11:31.
Rahaba o be a sa swane le ba bangwe. Go theoša le nywaga, a ka ba a be a naganišiša ka dipego tšeo a di kwelego ka Baisiraele le Modimo wa bona, e lego Jehofa. Jehofa o be a fapane ka mo go feletšego le medimo ya Bakanana! Yena e be e le Modimo yo a bego a lwela batho ba gagwe go e na le go ba hlasela, a phagamiša ditekanyetšo tša boitshwaro tša barapedi ba gagwe go e na le go ba goboša. Modimo yo o be a tšeela basadi godimo, a sa ba tšee e le didirišwa tšeo di ka rekwago bakeng sa thobalano, a sa ba tšee e le bao ba ka rekišwago le go nyenyefatšwa borapeding bjo bo gobogilego. Ge Rahaba a ekwa gore Baisiraele ba be ba hlomile mešaša ka mošola wa noka ya Jorodane e bile ba thekgile ditho gore ba tle ba hlasele, o swanetše go ba a ile a tshwenywa kudu ke taba ya gore seo se be se tla bolela eng go batho ba gabo. Na Jehofa o ile a šetša Rahaba gomme a tšeela godimo go loka ga gagwe?
Lehono, go na le batho ba bantši bao ba swanago le Rahaba. Ba ikwa ba kgakgetšwe e bile ba sa kgone go tlogela tsela ya bophelo yeo e ba amogago seriti le lethabo; ba ikwa eka ga go yo a ba elago hloko le go ba tšeela godimo. Taba ya Rahaba ke kgopotšo e homotšago ya gore ga go le o tee wa rena yoo Modimo a sa mmonego. Go sa šetšwe gore re ikwa re nyamile gakaakang, “ga a kgole le yo mongwe le yo mongwe wa rena.” (Ditiro 17:27) O kgauswi, o dula a ikemišeditše e bile a fišegela go nea bohle bao ba dumelago go yena kholofelo. Na Rahaba o ile a dira seo?
O AMOGETŠE DIHLODI KA KHUTŠO
Ka letšatši le lengwe, pele ga ge Baisiraele ba ka gwanta go dikologa Jeriko, Rahaba o ile a etelwa ke batho ba babedi bao ba bego ba sa tsebje. Banna bao ba babedi ba be ba holofetše gore ba tla feta ba sa bonwa, eupša motseng woo wo batho ba gona ba bego ba tšhogile, ba bantši ba be ba dula ba phafogile gore ba bone ge e ba go se na dihlodi tše di tšwago go Baisiraele. Rahaba wa mahlo a bogale o swanetše go ba a ile a kgona go lemoga kapejana gore e be e le bomang. Ga se taba ya gore banna ba sa tsebjego ba be ba sa ke ba etla ga gagwe, eupša ba babedi ba ba be ba fo inyakela marobalo—e sego ditirelo tša mogweba-ka-mmele.
Ge e le gabotse, banna bao ba babedi e be e le dihlodi tše di tšwago mešašeng ya Isiraele. Molaodi wa bona e lego Joshua, o be a ba romile gore ba yo nyakišiša mabapi le matla le mafokodi a Jeriko. Wo e be e le motse wa pele wa Kanana woo Baisiraele ba bego ba tla o hlasela le woo mohlomongwe o bego o le matla go feta metse e mengwe ka moka. Joshua o be a fo nyaka go tseba gore yena le madira a gagwe ba be ba tla lebeletšana le eng. Ga go pelaelo gore dihlodi di ile tša kgetha ntlo ya Rahaba ka boomo. Ka go se swane le mafelong a mangwe ka moka, legaeng la mogweba-ka-mmele, batho bašele ba be ba ka feta ba sa lemogwe. Mohlomongwe dihlodi di be di bile di holofetše go topa ka tsebe tsebišo e bohlokwa poledišanong le ge e le efe ya ge go itshwaretšwe mehlamu.
Beibele e re Rahaba o “ile a amogela baromiwa ka borutho.” (Jakobo 2:25) O ile a tsenya banna bao ka ntlong ya gagwe gomme a ba dumelela ba dula moo, gaešita le ge a be a belaela gore e be e le bomang le gore ba tletše eng moo. Mohlomongwe o be a holofetše gore o tla ithuta mo go oketšegilego ka Modimo wa bona, Jehofa.
Lega go le bjalo, gateetee ke ge go fihla baromiwa bao ba tšwago go kgoši ya Jeriko! Go be go šetše go tletše taba ya gore dihlodi tše di tšwago go Baisiraele di tlile ntlong ya Rahaba. Rahaba o be a tla dira’ng? Na o be a ka se bee bophelo bja gagwe gotee le bja ba lapa labo ka moka kotsing ge a be a ka šireletša batho bao ba babedi ba ba sa tsebjego? Na batho ba Jeriko ba be ba ka se ba bolaye ka moka ge a be a ka šireletša manaba ao? Ka lehlakoreng le lengwe, Rahaba bjale o be a se sa belaela gore banna bao e be e le bomang. Ge e ba a be a šetše a tseba gore Jehofa e be e le Modimo yo a phalago kgole modimo wa gagwe, na se e be e se sebaka sa gore a eme ka lehlakoreng la Jehofa?
Rahaba o be a na le nako e nyenyane ya gore a nagane ka seo, fela o ile a ba bohlale kudu gomme a tšea kgato ka go akgofa. O ile a re dihlodi di ikute mahlakeng a lodi ao a bego a adilwe tlhakeng e ikadilego ya ntlo ya gagwe gore a ome. Ke moka o ile a bolela le baromiwa ba kgoši, a re: “Ee, banna ba babedi ba tlile go nna gomme ga ke tsebe moo ba bego ba etšwa gona. Eitše ge kgoro e tlo tswalelwa ge leswiswi le swara, banna bao ba tšwa. Ruri ga ke tsebe gore ba ile kae. Akgofang le ba rakedišeng, ka ge le tla ba swara.” (Joshua 2:4, 5) Akanya Rahaba a lebeletše batseta ba kgoši difahlegong. Na o be a ipotšiša ge e ba ba be ba kgona go bona gore pelo ya gagwe e be e itia ka lebelo?
Leano la gagwe le ile la šoma! Banna ba kgoši ba ile ba kitima ba lebile thokong ya matšibogo a Noka ya Jorodane. (Joshua 2:7) Rahaba o swanetše go ba a ile a hemela godimo kudu a ikwa a imologile. Ka ge a dirišitše leano le bonolo, o be a arošitše banna ba babolai bao ba bego ba sa swanelwe ke go tseba therešo gomme o be a phološitše bahlanka ba Jehofa bao ba se nago molato.
Rahaba o ile a boela a akgofile tlhakeng ya ntlo ya gagwe gomme a botša dihlodi tše pedi seo a se dirilego. O ile a ba a utolla le therešo e bohlokwa e rego: Batho ba gabo ba be ba nolegile moko e bile ba tšhošitšwe ke bahlasedi. Dihlodi di swanetše go ba di ile tša thabišwa ke ditaba tše tše dibotse. Bakanana bao ba kgopo ba be ba thoma go tšhošwa ke matla a Modimo wa Baisirale, e lego Jehofa! Ke moka Rahaba o ile a utolla selo se sengwe seo se lego bohlokwa kudu go rena. O itše: “Jehofa Modimo wa lena ke Modimo kua godimo magodimong le mo tlase lefaseng.” (Joshua 2:11) Dipego tšeo a bego a di kwele ka Jehofa di be di lekane gore di mo rute go fihla tekanyong ya gore: O be a swanetše gore a bote Modimo wa Baisiraele. O ile a dumela go Jehofa.
Rahaba o be a sa belaele gore Jehofa o be a tla nea batho ba gagwe phenyo. Ka gona, o ile a kgopela kgaugelo gomme a lopa gore yena le ba lapa labo ba phološwe. Dihlodi di ile tša dumela, tša bontšha gore Rahaba a boloke khupamarama ya bona gomme go thoma lefasetereng la ntlo ya gagwe a lekeletše thapo e khwibidu morakong wa motse e le gore mašole a kgone go phološa yena le ba lapa labo.—Joshua 2:12-14, 18.
Re ka ithuta therešo e bohlokwa mabapi le tumelo go Rahaba. Go etša ge Beibele e bolela, “tumelo e latela seo se kwelwego.” (Baroma 10:17) O ile a kwa dipego tšeo di ka botwago mabapi le matla a Jehofa Modimo gotee le toka ya gagwe, ka gona a dumela go yena le go mmota. Lehono, re na le tsebo e ntši kudu ka Jehofa. Na re tla tsoma go mo tseba le go dumela go yena go ya ka seo re ithutago sona ka Lentšung la gagwe, e lego Beibele?
SEBO SE TIILEGO SE A WA
Ka morago ga keletšo ya Rahaba, dihlodi tše pedi di ile tša theoga lebotong ka thapo yeo e bego e lekeletše go thoma lefasetereng la ntlo ya gagwe ke moka tša tšhabela ka setu thokong ya dithabeng. Go be go na le mawa mebotong ya go ya ka leboa la Jeriko moo dihlodi di bego di ka kgona go ikuta go fihlela di bona go šireletšegile gore di ka boela mešašeng ya Isiraele di swere ditaba tše dibotse tšeo di di hweditšego go Rahaba.
Ka morago, batho ba Jeriko ba ile ba tšhoga kudu ge ba be ba ekwa gore Jehofa o be a emišitše meetse a Noka ya Jorodane ka mohlolo, e le go dumelela Baisiraele gore ba fete mo go omilego nokeng. (Joshua 3:14-17) Eupša ge e le Rahaba, ditaba tšeo di ile tša fo mo nea bohlatse bjo bo oketšegilego bja gore go dumela ga gagwe go Jehofa go be go tloga go swanetše.
Ka morago go ile gwa latela matšatši a matelele a go gwanta ga Baisiraele go dikologa Jeriko, e lego matšatši a tshela, letšatši le lengwe le le lengwe ba dikologa gatee. Bjale go be go fihlile letšatši la bošupa, gomme lona le be le sa swane le a mangwe. Ka ge go bontšhitšwe mathomong a sehlogo se, mogwanto o thomile ge letšatši le hlaba, gomme ka morago ga ge madira a dikologile motse gatee, a ile a tšwela pele, a gwanta go dikologa Jeriko leboelela. (Joshua 6:15) Baisiraele ba be ba dira’ng?
Mafelelong, ge mogwanto wa bošupa o fihla bofelong, madira a ile a kgaotša. Dinaka di ile tša homola. Go ile gwa homola gwa re tuu. Letšhogo leo le bego le wetše motse woo le swanetše go ba e be e le le legolo kudu. Ke moka, ge Joshua a dira seka, madira a Isiraele a ile a hlaboša mantšu a ona la mathomo, a goeletša ka matla. Na bahlapetši bao ba bego ba le ka godimo ga morako wa Jeriko ba ile ba nagana gore ye e be e le tlhaselo ya mohuta o sa tlwaelegago, ya go fo hlaba mokgoši? Ge e ba go le bjalo, ga se gwa tšea nako e telele ba nagana bjalo. Morako o mogolo o ile wa thoma go šišinyega ba eme godimo ga ona. O ile wa šišinyega, wa palega ke moka wa wa—wa kgeregela fase! Lega go le bjalo, ge lerole le kgaoditše go tupa, go ile gwa bonagala karolo e nngwe ya leboto yeo e bego eme e sa kgerega. Ntlo ya Rahaba e be e sa dutše e eme, gomme e be e sa phušolwa ka baka la tumelo ya mosadi yoo. Akanya kamoo a ilego a ikwa ka gona ge a be a bona kamoo Jehofa a mo šireleditšego ka gona! * Ba lapa labo ba be ba šireletšegile!—Joshua 6:10, 16, 20, 21.
Batho ba Jehofa le bona ba ile ba hlompha tumelo ya Rahaba. Ge ba be ba bona ntlo yeo e tšweletše morakong woo o sentšwego e etša leino leo le šetšego le letee, ba ile ba tseba gore Jehofa o be a ema le mosadi yo. Yena le ba lapa labo ba ile ba phološwa phedišong yeo e ilego ya wela motse woo o mobe. Ka morago ga ntwa, Rahaba o ile a dumelelwa gore a dule kgauswi le mešaša ya Isiraele. Ge nako e dutše e eya, Rahaba o ile a fetoga karolo ya setšhaba sa Bajuda. O ile a nyalana le monna yo a bego a bitšwa Salamone. Morwa wa bona e lego Boase, o ile a gola gomme a ba monna wa tumelo e makatšago. Yena o ile a nyalana le mosadi wa Momoaba e lego Ruthe. * (Ruthe 4:13, 22) Kgoši Dafida gomme ka morago a latelwa ke Mesia ka boyena, e lego Jesu Kriste, ba tšwile lešikeng la lapa leo la tumelo e makatšago.—Joshua 6:22-25; Mateo 1:5, 6, 16.
Kanegelo ya Rahaba e bontšha gore ga go na le o tee wa rena yo a sego bohlokwa go Jehofa. O re bona ka moka ga rena, o lekola dipelo tša rena e bile o a thaba ge a hwetša tlhasenyana ya tumelo ye e swanago le yeo a ilego a e bona pelong ya Rahaba. Tumelo ya gagwe e ile ya mo tutuetša gore a tšee kgato. Go etša ge Beibele e bolela, o ile a “bolelwa gore o lokile ka mediro.” (Jakobo 2:25) E tla ba gabohlale gore re ekiše tumelo ya gagwe!
^ ser. 27 Se se kgahlišago ke gore Jehofa o ile a hlompha tumelelano yeo dihlodi tše pedi di bego di e dirile le Rahaba.
^ ser. 28 Bakeng sa go ithuta mo go oketšegilego ka Ruthe le Boase, bona dihlogo tše di rego, “Ekišang Tumelo ya Bona” tše di lego ditokollong tša Morokami tša July 1 le October 1, 2012..


text:
Go Thwe’ng ge e ba ke Hloile Sekolo?
Seo o se hlokago ke se
Pono e botse ka go ithuta. Leka go bona dilo ka mahlakoreng ka moka. Ga se dithuto ka moka tšeo o ithutago tšona tšeo di ka bonagalago di le bohlokwa gona bjale. Lega go le bjalo, go ba le tsebo dithutong tše di fapafapanego go tla kaonefatša kwešišo ya gago ka dilo tšeo di diregago mo lefaseng. Go tla go thuša gore o “
[be] dilo tšohle go batho ba mehuta ka moka,” gwa go nea bokgoni bja go boledišana le batho ba ditlogo tše di fapafapanego. (1 Bakorinthe 9:22) Le gona go tla kaonefatša bokgoni bja gago bja go nagana—e lego bokgoni bjoo ge e le gabotse bo tlago go go thuša nakong e tlago.
Pono e botse ka morutiši wa gago. Ge e ba o nagana gore morutiši wa gago o a tšwafiša, lebiša tlhokomelo go seo a se rutago e sego go yena. Gopola gore go ka direga gore morutiši wa gago o rutile dithuto tše di swanago ka makga a mantšintši ka diklaseng tše dingwe. Ka gona, e ka ba tlhohlo go yena gore a dule a na le phišego yeo a bego a na le yona ge a be a thoma go ruta thuto yeo.
Keletšo: Ngwala dintlha, ka tlhompho o kgopele go hwetša tsebišo e oketšegilego gomme o fišegele go ithuta thuto yeo. Phišego ya gago e ka fetela ba bangwe.
Pono e nepagetšego ka bokgoni bjo o nago le bjona. Sekolo se ka utolla ditalente tša gago tšeo di utegilego. Paulo o ile a ngwalela Timotheo gore: “
O kgohletše bjalo ka mollo mpho ya Modimo yeo e lego go wena.” (2 Timotheo 1:6) Go molaleng gore Timotheo o be a neilwe mpho ya moya o mokgethwa. Eupša “mpho” yeo a bego a e neilwe e be e swanetše go hlagolelwa e le gore e se ke ya dula e sa dirišwe goba ya hloka mohola. Ke therešo gore bokgoni bja gago bja sekolong ga se wa bo newa ke Modimo ka go lebanya. Lega go le bjalo, o na le ditalente tša moswananoši. Sekolo se ka go thuša go utolla le go oketša bokgoni bjo o bego o sa tsebe gore o na le bjona.


text:
Ke be ke Bona go Hloka Toka Gohle Moo ke Bego ke Lebelela Gona
KE BELEGWE ka 1965 lapeng le diilago kua Ireland Leboa. Ke goletše Seleteng sa Derry mehleng ya “Mathata,” e lego ntwa ya mahlomahwibidu magareng ga Makatholika le Maprotestanta yeo e tšerego nywaga e fetago e 30. Makatholika a sego kae a be a ikwa a kgethollwa ke kereke ya Maprotestanta a mantši, a ba phara ka molato wa go sega mellwane ka tsela ya go hlalefetša, go buša ka go gatelela le go ntšha batho mešomong gotee le mekgwa e sa lokago ya go aba dintlo.
Ke be ke bona go se loke le go se lekane gohle moo ke bego ke lebelela gona. Ga ke sa gopola gore ke bethilwe gakae, ke gogetšwe ka ntle ga koloi ke šupilwe ka sethunya, goba ke botšološišwa le go phuruphutšwa ke maphodisa goba mašole. Ke be ke ikwa ke hlasetšwe gomme ka re: ‘Dikgetho ke tše pedi, nka amogela go tlaišwa ka tsela ye goba ka itwela!’
Ke ile ka tšea karolo megwantong ya 1972 yeo e bitšwago ya Bloody Sunday, ge go be go gopolwa batho ba 14 bao ba ilego ba bolawa ka go thuntšhwa ke mašole a Brithania, le megwantong ya go ngala dijo, yeo e bego e le ya go hlompha bagolegwa ba repabliki bao ka 1981 ba ilego ba ipolaiša tlala go fihlela ba ehwa. Ke be ke emiša difolaga tše di thibetšwego gomme gohle moo ke bego ke kgona ke ngwala mengwalo goba go thala diswantšho mabotong tša go lwantšha Mabrithania. Go be go bonagala go dula go na le tiro e sehlogo goba polao yeo e bego e dira gore Makatholika a ipelaetše. Seo se bego se thoma e le mogwanto goba boipelaetšo gantši se be se feleletša e le ntwa ya mahlomahwibidu.
Ge ke sa le yunibesithing, ke ile ka tsenela ditiro tša boipelaetšo tša barutwana bakeng sa tikologo. Ka morago ke ile ka hudugela London, gomme moo ke ile ka tšea karolo megwantong ya balatedi ba bosošalise kgahlanong le ditshepedišo tša mmušo tšeo di bego di bonagala di hola ba maemo a godimo mola badiidi ba hlaka. Ke ile ka tšea karolo megwantong ya mekgatlo ya bašomi kgahlanong le go fokoletšwa megolo, ka ba ka kgatha tema mogwantong wo o lego kgahlanong le lekgetho la go ntšhwa ke motho yo mongwe le yo mongwe ka 1990, woo o ilego wa feleletša ka gore baipelaetši ba senye Trafalgar Square o šoro.
Lega go le bjalo, ke ile ka feleletša ke nyamile. Go e na le gore re fihlelele dipakane tša rena, gantši ditiro tša boipelaetšo di be di kgohletša mollo wa lehloyo.
Le ge batho ba ka ba ba na le maikemišetšo a mabotse, ba ka se kgone go dira gore go be le toka le tekatekano
E bile mo e ka bago ka yona nako yeo moo mogwera wa ka a ilego a ntsebiša Dihlatse tša Jehofa. Di ile tša nthuta go tšwa ka Beibeleng gore Modimo o tshwenyega ka go tlaišega ga rena le gore o tla tloša tshenyo ka moka yeo e bakilwego ke batho. (Jesaya 65:17; Kutollo 21:
Ga bjale ke ikwa eka go ipelaetša ga ka kgahlanong le go hloka toka go be go swana le go alamela mae a go bola. Ke ile ka imologa kudu ge ke be ke ithuta gore go tla nako yeo ka yona go ka se bego le go hloka toka polaneteng ye, ge ruri batho ka moka ba tla be ba lekana.
Beibele e ruta gore Jehofa Modimo “o rata toka.” (Psalme 37:28) Le ke le lengwe la mabaka ao a re kgodišago gore o tla tliša toka ka tsela yeo mmušo wa motho o ka se tsogego o e kgonne. (Daniele 2:44) Ge e ba o ka rata go ithuta mo go oketšegilego, ikgokaganye le Dihlatse tša Jehofa lefelong la geno goba o ye Wepesaeteng ya rena ya www.jw.org/nso.
Ithute ka mo go oketšegilego
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
Na o be o Tseba?
Ke ka baka la eng disenyi di be di robja maoto ge di be di bolawa?
Pego ya Ebangedi ge e bolela ka go bolawa ga Jesu le disenyi tše pedi koteng ya tlhokofatšo, e re: “Bajuda ba ile ba kgopela Pilato gore maoto a bona a robje gomme ditopo tša bona di tlošwe.”
Molao wa Sejuda o be o re setopo sa sesenyi seo se fegilwego koteng ka morago ga gore sesenyi se bolawe “se se ke sa lala koteng.” (Doiteronomio 21:22, 23) Go bonagala Bajuda ba ile ba diriša molao o swanago bathong bao Baroma ba ilego ba ba bolaela koteng. Lebakeng le, go roba maoto a batho go be go tla dira gore ba hwe ka pela gomme ba bolokwe pele ga ge Sabatha e ka thoma ge letšatši le sobela.
Nakong ya dipolao tše dintši tše swanago le tše, motho yo a bonwego molato o be a kokotelwa koteng ya tlhokofatšo ka dipikiri tšeo di bego di phuleletša diatleng tša gagwe le maotong a gagwe. Ge kota e be e emišwa, motho yoo o be a tlogelwa a fegilwe a ekwa bohloko bjo bo tseneletšego gomme boima bja gagwe bo rwelwe ke dipikiri tšeo. E le gore motho a kgone go hema, o be a swanetše go kuka mmele wa gagwe sepikiring goba dipikiring tšeo di lego maotong a gagwe. Lega go le bjalo, ge marapo a maoto a gagwe a be a robegile, go be go ka se kgonege gore a kuke mmele wa gagwe. O be a ka bolawa kapejana ke go hupelana goba go tšhoga.
Diragamabje di be di dirišwa bjang dintweng tša bogologolo?
Seragamabje ke sebetša seo Dafida a ilego a se diriša go bolaya Goliata wa senatla. Go bonagala Dafida a ile a ithuta go diriša sebetša se nywageng ya ge e be e sa le mošemanyana wa modiši.
Seragamabje se swantšhitšwe ka diswantšho tša bokgabo tša Egipita le Asiria tša mehleng ya Beibele. Sebetša se se be se na le morabana wo o bulegilego wa letlalo goba wa lešela wo o bego o kgokeletšwe dithapong tše pedi. Motho yo a betšago seragamabje o be a tsenya ka mokotlaneng leswikana le boreledi goba la nkgokolo la bogolo bja disenthimithara tše 5 go ya go tše 7,5 (leo le lekanago le namune) le leo le imelago digrama tše 250. Ke moka o be a se hwidinya ka godimo ga hlogo ya gagwe gomme a lokolla e nngwe ya dithapo, seo sa dira gore leswikana le betše ka matla le ka nepo.
Go epša ga marope kua Bohlabela bja Magareng go utolotše maswikana a mantši a diragamabje a dintwa tša mehleng ya bogologolo. Bahlabani bao ba nago le bokgoni ba ka ba ba be ba betša maswikana ao a bego a kitima ka lebelo la dikhilomithara tše 160 go ya go tše 240 ka iri. Diithuti ga di dumelelane ka taba ya ge e ba seragamabje se be se na le moo go ngangwago bora, eupša seragamabje se be se tloga se le kotsi.


text:
MOROKAMI OCTOBER 2013
Beibele e Bolela ka Eng?
Beibele e re botša gore re bile gona bjang le kamoo Modimo a ilego a rulaganya go lopolla batho ka Mesia.
Ke ka Baka la Eng o Swanetše go Kgahlwa ke Beibele?
Beibele ga e fo ipolela gore ke puku yeo e bolelago ka Modimo eupša gape e ipolela gore ke puku e tšwago go Modimo. O ka ithuta’ng go yona?
Re Bile Gona Bjang?
Genesi, e lego puku ya mathomo ya Beibele, e hlalosa gabonolo le ka mantšu a sego kae gore legohle le thomile kae. Ke’ng se sengwe seo re ka ithutago sona pukung ya Genesi?
Modimo o Rulaganya go Phološa Batho
Mesia o akaretšwa bjang kholofetšong yeo Modimo a e dirilego go Aborahama? Ithute kamoo Modimo a tlago go lokolla batho bolwetšing, tlaišegong le lehung.
“Re Hweditše Mesia”!
Ba bantši ba dumela gore Jesu ke Mesia yo a holofeditšwego. Ba bangwe ga ba dumele. Hlahloba seo Beibele e se bolelago.
Ditaba tše Dibotse Bakeng sa Batho ka Moka
Molaetša wa Modimo bakeng sa batho wo o hwetšwago ka Beibeleng o ka go hola bjang lehono le nakong e tlago?
Go Tšwela Pele le Bophelo ka Morago ga Tlhalo
Mo e ka bago batho ka moka bao ba hlalago ba hwetša gore ka morago ba thatafalelwa ke bophelo kudu ka tsela yeo ba bego ba sa e letela. Keletšo e šomago ya Beibele e ka go thuša go lebeletšana le tlhalo ka katlego.
‘Jehofa o le Lebaletše ka Bolokologi’
Modimo o ikemišeditše go lebalela badiradibe bao ba itsholago. Seo se swanetše go kgoma bjang tsela yeo re swarago ba bangwe ka yona? Ke ka baka la’ng go lebalela go le bohlokwa gakaakaa?
“Batho ba Bantši ba be ba Ntlhoile”
Ithute kamoo go ithuta Beibele go thušitšego motho yo šoro gore a be le khutšo.
Mmala o go Kgoma Bjang?
Mebala e ka kgoma maikwelo a batho. Ela hloko mebala e meraro le kamoo e ka go kgomago ka gona.
Dipotšišo tša Beibele di a Arabja
Go na le kholofelo efe ka bao ba hwilego? Na ba ka phela gape?
Dihlogo tše Dingwe tša Inthaneteng
Ke ka Baka la Eng Dihlatse tša Jehofa di Eya ka Ntlo le Ntlo?
Ithute seo Jesu a laetšego barutiwa ba gagwe ba pele gore ba se dire.


text:
OCTOBER 9, 2013
JEREMANE
Go Bulwa ga Segopotšo sa Mophologi wa Dipolao tše Sehlogo Kua Jeremane
SELTERS, Jeremane—Ka June 21, 2013 go ile gwa bulwa semmušo segopotšo sa go hlompha mohu Max Liebster kua Lautertal-Reichenbach, yo e lego yo mongwe wa Dihlatse tša Jehofa yoo a kgotleletšego ka mengwaga e mehlano a golegilwe dikampeng tša tlaišo tša Manazi. Ramotse le balaodi ba bangwe ba toropo ba ile ba dira moletlo wa go bula segopotšo seo gomme go be go tlile badudi ba toropo le mosadi wa mohu e lego Simone Liebster yoo le yena e lego Hlatse ya Jehofa.
Ka ge e be e le Mojuda yo a bego a phela Jeremane nakong ya pušo ya Manazi ya Hitler, Mna. Liebster o ile a golegwa ke Magestapo ka 1939 gomme ka morago o ile a tlaišwa dikampeng tše hlano tša: Sachsenhausen, Neuengamme, Auschwitz, Buna le Buchenwald. Ditho tše seswai tša lapa labo di ile tša hwela dikampeng tšeo. Gare ga tšona go be go na le tatagwe, yoo Mna. Liebster a ilego a rwala setopo sa gagwe go se iša lefelong leo go fišetšwago ditopo Sachsenhausen.
Mna. Liebster o ile a tlwaelana le bagolegwa ba bangwe ba Dihlatse tša Jehofa dikampeng tšeo. O ile a kolobetšwa a ba yo mongwe wa Dihlatse tša Jehofa ka morago ga go lokollwa ka 1945. Pego e nngwe yeo e ngwadilwego segopotšong sa gagwe e re: “Tumelo ya Mna. Liebster ke yona yeo e mo neilego matla le maikemišetšo a go phologa.” O phetše mengwaga e 93 pele a hlokofala ka 2008.
Taletšo ya moletlo wa go bula segopotšo seo e be e ngwadile gore: “Mna. Liebster o be a kgodišegile gore tsela ya Bokriste e ka dira gore batho e be ba bakaone.” Wolfram Slupina, e lego mmoleledi wa Dihlatse tša Jehofa kua Jeremane o itše: “Re thabišwa ke gore go ile gwa gopolwa sebete seo se bontšhitšwego ke yo mongwe wa badumedigotee le rena ba bantši yoo a ilego a ema a tiile ge bodumedi bo be bo ganetšwa. Segopotšo se e tloga e le bohlatse bja matla a molaetša wa Beibele wa khutšo le botee, dika tšeo Dihlatse tša Jehofa di katanelago go di bontšha.”
Ba Ditaba:
Bakeng sa ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000
Jeremane: Wolfram Slupina, mogala +49 6483 1 3110


text:
BOPHELO BJA BOKRISTE
Go Kaonefatša Bokgoni Bja Rena Bodireding
—Ruta ka Dibidio
LEBAKA LEO GO LEGO BOHLOKWA:
Dibidio di ka kgoma dipelo tša batho ka ge ba diriša mahlo le ditsebe. Di dira gore ba be šedi e bile ba se ke ba lebala seo ba se bonego le go se kwa. Jehofa o beile mohlala o mobotse kudu tabeng ya go diriša dilo tšeo motho a ka di bonago ge a ruta.
Bidio ya Na Modimo o na le Leina?, ya Mongwadi wa Beibele ke Mang? le ya Re ka Kgonthišega Bjang gore Beibele e Bolela Therešo? di tlaleletša dithuto 2 le 3 tša poroutšha ya Ditaba tše Dibotse. Ke moka bidio ya Ke ka Baka la Eng o Swanetše go Ithuta Beibele?, ya Ke Eng Seo se Diregago Thutong ya Beibele? le ya Ke Eng Seo se Diregago Holong ya Mmušo? di kgothaletša batho go ithuta Beibele le rena le go kopanela le rena dibokeng tša phuthego. Re ka diriša tše dingwe tša dibidio tša rena tše ditelele go ruta dithuto tša Beibele.
KAMOO O KA DIRAGO SE:
Taonelouta e sa le pele bidio yeo o nyakago go e bontšha mong wa ntlo
Lokišetša potšišo e tee goba tše pedi tšeo di tlago go arabja ke bidio
Lebelelang bidio yeo le le gotee
Boledišanang ka dintlha tše bohlokwa
LEKA SE:
Eya letlakaleng la ka morago la e nngwe ya dipampišana tša rena, ke moka o bontšhe motho khouto yeo ge o e skena e go išago bidiong ya Ke ka Baka la Eng o Swanetše go Ithuta Beibele?
Bontšha motho bidio ya Re ka Kgonthišega Bjang Gore Beibele e Bolela Therešo? ka morago ga moo o mo sepedišetše poroutšha ya Ditaba tše Dibotse, ke moka o mmontšhe thuto 3


text:
Go Tswakanywa ga Ditumelo
—Na ke Tsela ya Modimo?
“Na bodumedi bo a re kopanya goba bo a re aroganya?” Potšišo yeo e botšišitšwe babadi ba puku ya The Sydney Morning Herald. Ba bantši kudu ba bao ba arabetšego—mo e ka bago 89 lekgolong—ba be ba nagana gore bodumedi bo a re aroganya.
LEGA go le bjalo, bathekgi ba go tswakanywa ga ditumelo ba tloga ba na le pono e fapanego ka taba ye. Eboo Patel, e lego mothomi wa Sehlopha sa Bafsa sa go Tswakanywa ga Ditumelo o itše: “Ga go na bodumedi bjo bo sa tshwenyegego ka go bontšha kwelobohloko . . . , bjo bo sa tshwenyegego ka go hlokomela tikologo . . . , bjo bo sa tshwenyegego ka go amogela baeng.”
Ge e le gabotse, Mabuddha, Makatholika, Maprotestanta, Mahindu, Mamoseleme le madumedi a mangwe a mantši a ile a ipopa ngatana e tee a leka go fediša bodiidi, go lwela ditshwanelo tša batho, a dira maiteko a go thibela dithuthupi tšeo di epetšwego goba go lebiša šedi ditabeng tša tikologo. Madumedi a mantši a ile a kgobokana go tlo boledišana kamoo a ka kwešišanago le go kgothatšana ka gona. A keteka go se swane ga ona ka ditirelo tša go tšhuma dikerese, menyanya, mmino, dithapelo le dilo tše dingwe.
Na go tswakana ga madumedi ke tsela ya go fediša diphapano tšeo di lego gona magareng ga ditumelo tše di sa swanego? Na go tswakanywa ga ditumelo ke tsela ya Modimo ya go tliša lefase le lekaone?
BOTEE—BO KA HWETŠWA KA GO DIRA ENG?
O mongwe wa mekgatlo e megolo ya go tswakanywa ga ditumelo o ikgantšha ka gore o na le ditho tšeo di emelago ditumelo tše di fapafapanego tše ka godimo ga tše 200 le gore o hwetšwa dinageng tše 76. Morero wa wona wo o boletšwego ke go “kgothaletša go swarišana ga nako e telele le ga ka mehla ga madumedi a tswakantšwego.” Lega go le bjalo, seo se ipontšhitše se le bonolo go se bolela go e na le go se dira. Ka mohlala, go ya ka barulaganyi, molaotheo wa bona o be o swanetše go ngwalwa ka šedi e le gore o se ke wa kgopiša madumedi a mantši ao a saennego molaotheo woo. Ka baka la’ng? Taba e nngwe e be e le gore go ile gwa ba le go se dumelelane mabapi le ge e ba Modimo a swanetše go akaretšwa molaotheong woo. Ka baka leo, go be go phengwa go bolela ka Modimo ka tsela le ge e le efe.
Ge e ba Modimo a sa akaretšwe, gona tumelo e kgatha tema efe? Go oketša moo, mokgatlo o bjalo wa go tswakanywa ga ditumelo o fapana bjang le mokgatlo wa go thuša bahloki? Ke ka baka leo mokgatlo wa go tswakanywa ga ditumelo wo go boletšwego ka wona ka mo godimo o sa itlhalosego e le mokgatlo wa bodumedi, eupša o itlhalosa e le “mokgatlo wa go kgothaletša tirišano.”
NA GO FO KGOTHALETŠA GO BONTŠHA DIKA TŠE DIBOTSE GO LEKANE?
Dalai Lama e lego mothekgi yo a tumilego wa go tswakanywa ga ditumelo, o re: “Meetlo ka moka e megolo ya madumedi ge e le gabotse e na le molaetša o swanago: e lego wa lerato, kwelobohloko le tebalelo.” O oketša ka gore: “Selo sa bohlokwa ke gore re swanetše go bontšha dika tše bophelong bja rena bja letšatši le letšatši.”
Ke therešo gore go bontšha dika tše bjalo ka lerato, kwelobohloko le go lebalela go bohlokwa kudu. Go seo se bitšwago Molao wa Gauta, Jesu o itše: “Ka baka leo, dilo tšohle tše le nyakago batho ba le dira tšona, le lena le ba dire tšona.” (Mateo 7:12) Eupša na tumelo ya kgonthe ke feela taba ya go kgothaletša seo se lokilego?
Moapostola Paulo ge a bolela ka ba bantši bao ba bego ba ipolela gore ba hlankela Modimo mehleng ya gagwe, o itše: “Ke ba hlatsela gore ba fišegela Modimo; eupša e sego go ya ka tsebo e nepagetšego.” Bothata e be e le eng? Paulo o itše “ka baka la go se tsebe toko ya Modimo,” ba be “ba nyaka go thea ya bona.” (Baroma 10:2, 3) Ka go hloka ga bona tsebo e nepagetšego ka seo Modimo a bego a nyaka gore ba se dire, go fišega ga bona—le go bontšha tumelo—ruri e be e le ga lefeela.—Mateo 7:21-23.
PONO YA BEIBELE KA GO TSWAKANYWA GA DITUMELO
Jesu o itše: “Go thaba badirakhutšo.” (Mateo 5:9) Jesu o be a diriša seo a bego a se ruta ka go se kgothaletše bošoro le ka go išetša batho ba ditlogo tše di fapafapanego tša madumedi molaetša wa khutšo. (Mateo 26:52) Bao ba bego ba arabela ba be ba tsena setlemong seo se tiilego sa lerato. (Bakolose 3:14) Eupša na morero wa Jesu e be e fo ba go kgothaletša tirišano bathong ba ditlogo tše di fapafapanego e le gore ba phedišane ka khutšo? Na o ile a tšea karolo le ba bangwe borapeding bja bona?
Baetapele ba bodumedi ba sehlotswana sa Bafarisei le sa Basadutsei ba be ba ganetša Jesu o šoro—e bile ba nyaka le go mmolaya. O ile a arabela bjang? Jesu o ile a ruta barutiwa ba gagwe gore: “A ba kgopišege. Ke bahlahli ba foufetšego.” (Mateo 15:14) Jesu o ganne go amogela go ba borwarreng bja moya le batho ba bjalo.
Nakwana ka morago ga moo, go ile gwa hlongwa phuthego ya Bokriste kua Korinthe, Gerika—motse woo o bego o tumile ka go ba le setlogo sa madumedi a mantši le ao a fapafapanego. Bakriste ba moo ba be ba tla arabela bjang boemong bjoo? Moapostola Paulo o ile a ba ngwalela gore: “Le se ke la rwala joko le ba ba sa dumelego.” Ka baka la’ng? Paulo o file mabaka ka gore: “Go na le kwano efe magareng ga Kriste le Sathane? Goba modumedi o swana ka eng le yo a sa dumelego?” Ke moka o ile a fa keletšo ye: “Ka gona tšwang gare ga bona, le itlhaole.”—2 Bakorinthe 6:14, 15, 17.
Go molaleng gore Beibele e ganetša go tswakanywa ga ditumelo. Eupša o ka ipotšiša gore: ‘Bjale botee bja kgonthe bo ka fihlelelwa bjang?’
GO BOPA BOTEE BJA KGONTHE
Sathalaete ya International Space Station—semaka sa thekinolotši seo se dikologago lefase—se hlamilwe ka maiteko ao a kopanetšwego a ditšhaba tše e ka bago tše 15. Na o nagana gore modiro wo nkabe o phethilwe ge e ba ditšhaba tšeo di tšeago karolo di be di sa dumelelane ka polane yeo e ka dirišwago?
Ge e le gabotse, seo ke boemo bja mokgatlo wa mehleng yeno wa go tswakanywa ga ditumelo. Gaešita le ge go kgothaletšwa tirišano le tlhompho, ga go na polane yeo go dumelelanwago ka yona bakeng sa go aga tumelo. Ka baka leo, ditaba tša boitshwaro le tša dithuto tša bodumedi di sa dutše di aroganya batho go swana le pele.
Beibele e swere ditekanyetšo tša Modimo, tšeo di swanago le polane. Re ka thea maphelo a rena go seo Beibele e se bolelago. Bao ba amogetšego molaetša wa yona ba fentše kgethollo ya morafo le ya bodumedi gomme ba ithutile go dirišana ka khutšo le botee. Modimo o boletše e sa le pele gore: “Ke tla nea merafo leleme le le sekilego, e le gore ka moka e bitše leina la Jehofa gomme e mo direle ka botee.” Botee bo tlišwa ke “leleme le le sekilego,” e lego tekanyetšo ya Modimo ya borapedi.—Tsefanya 3:9; Jesaya 2:2-4.
Dihlatse tša Jehofa di go laletša ka borutho go etela Holong ya Mmušo ya kgauswi le moo o dulago gore o tlo iponela ka bowena khutšo le botee tšeo di makatšago tšeo di nago le tšona.—Psalme 133:1.